Tuqqna n lḥenni di Tfuɣalt

**Tafuɣalt, d yiwet si tudrin n Leqbayel, n Yiflisen n Umellil. D yiwet n taddart meqqren i d-yezgan di tɣiwant n Wayt Yeḥya Musa, deg wasun n Draε Lmizan deg waɣir n Tizi Uzzu. Seg-s i d-tewwi tmeskart Ɛelǧeyya BUHAR, tugna n yiwen seg wansayen yettusemrasen ar assa. Ansay-a, d tuqqna n lḥenni. Deg umagrad-a, ad d-yili wawal ɣef lḥenni n teslit.**

Ma hedreɣ-d ɣef tuqqna n lḥenni i teslit d ayen mazal nxeddem-it ar assa acku d ayen yesεan azal d unamek meqqren ama d tiɣawsiwin i nesseqdac neɣ imeslayen i d-neqqar. Ihi tuqqna n lḥenni n teslit tettili-d ɣef wudem n lefjer.

D ayen yesfilliten i tafat akked zzher yukin, ad d-teqqim teslit gar twacult-is ad d-qerrbent temɣarin i as-yettilin d yemma-s Di tazwara, ad taɣ allalen ara ad ssmersent rrsen ɣef tgida. Lmeṣbeḥ, rsent deg-s snat n tcemmuεin; taqessult, deg-s rsent tmellalin: snat neɣ rebεa akked rrbeε n lfeṭṭa, dayen yesfilliten i dderya .

Tabuqalt deg-s ad ilin waman xelḍen d waman n zzher iwakken tislit ad tesεu zzhar deg uxxam-is amaynut, syen ad tekker tin ara yeslexsen lḥenni, imiren ad bdunt ccekran neɣ tibuɣarin yiwet ad d-thedder tiyeḍ ad d-ttalsent.

Syen ad d-qerrbent tid ad as imudden tawsa d idrimen ara srusunt di ṭṭeq. Tibuɣarin mxallafent si temnaḍt ɣer tayeḍ maca yiwi-d ad d-cekkrent tislit baba-s, yemma-s, atmaten-is d yessetma-s. Ger wayen qqarent tlawin:*Awi-d lḥenni tabaqit tirad*

*Ad teqqen-it teslit yelli-s n wayrad*

*Awi-d lḥenni di tbaqit n nnḥas*

*Ad teqqen-it teslit yelli-s n uɣilas*

* Ṭṭfeɣ lmeṣbaḥ deg ufus ayeffus*

* Udreɣ timizar ideg ǧǧuǧǧgen leɣrus*

* Kemmini a tislit am ssaεa deg ufus*

* Ṭṭfeɣ lmeṣbaḥ deg ufus azelmaḍ*

* Udreɣ timizar yeǧǧǧuǧgen am lefnar*

* Kemmini a tislit d iṭij mi ara d-yenqer*

*A lḥenni ḥninen yegman di tili*

*Ad teqqen-it teslit Rebbi ad tt-ihenni*

*A lḥenni ḥninen yegman ger nnwar*

*Ad teqqen-it teslit s teɣzi n leεmer*

*Lḥenni ḥninen yersa ɣef tgertilt*

*A lal n tmeɣra cεel-as-d taftilt*

* A ttejra yerran tili*

* Afer-im ur iɣelli*

* Axxam n baba-m ttu-t*

* Axxam n wergaz-im ḥyu-t*

* Ur ttru a tasekkurt*

* Ilewsan-im ɣef tebburt*

*Ɛelǧeyya Buhar*

*tutlayt-inu*


Asnekdan d yiwṣilen-is

Asnekdan, d awal armeskil s wayes i d-yettili usenked n krad: d taɣawsa, d amdan, neɣ d aɣersiw ... Llan kra yisnekdanen:

**Asnekdan, yezga yeqqen ɣur-s umqim udmawan awṣil iwumi neqqar awsil n usnekdan, md:**

*aql, ha, a.**Aql-aɣ***(aql**, d asnekdan;**aɣ**, d awsil-is)*Ha-ten***(ha**, d asnekdan;**ten**, d awsil-is)*A-tt-aya***(a,**d asnekdan;**tt**, d awsil-is;**aya**, d d arbib ameskan)

**Asnekdan d urbib ameskan:**

Deffir n uwsil n usnekdan, yezmer ad naf yerna-d urbib ameskan i yemmalen adeg, md:

*Aql-i-(y)i = nekk, lliɣ***da**, tura.*Aql-i-(y)in = nekk, ad iliɣ***din**, la tedduɣ ɣer**din**.*Ha-t-an = netta, ad yili***din**, la iteddu ɣer**din**.*Ha-t-a/ha-t-aya = netta, yella***da****,**tura.*A-tt-a/a-tt-aya = nettat, tella***da**, tura.

**Asnekdan, talɣiwin d twuriwin:**

Di usumer igebren asnekdan, nezmer ad naf iferdisen-a:

- Asnekdan,
**d aseɣru****(1)** - Awsil n usnekdan, d asemmed-is,
**d asilaw****(2)** - Tazelɣa n tnila, teḍfer awsil n usnekdan
**(3)** - Isem neɣ awal nniḍen i yettilin d asemmad asegzay n uwsil n usnekdan
**(4)**

A - tt - aya tmenzut.

**(1) (2) (3) (4)**

Asemmad asegzay n uwsil n usnekdan, yezmer ad yili:

**a. D amaruz:**ma yusa-d deffir n uwsil n usnekdan, md:

*Ha-tent-aya*__tsedwa.__

**ma yusa-d deffir n uwsil n usnekdan, md:**

__b. D ilelli:____Tisedwa,__*ha-tent-aya.*

Asemmad asegzay n uwsil n usnekdan, yeṭṭafar awsil n usnekdan i isemmed deg umḍan d tewsil. Ẓer imedyaten-a:

- Ha-
__t____wuccen.__- (asuf amalay) - Ha-
__ten____wuccanen.__- (asget amalay) - Ha-
__tt____tuccent.__- (asuf unti) - Ha-
__tent____tuccanin.__- (asget unti)

**Tamawt:**

Udem n uwsil n usnekdan, yeṭṭafar amḍan d tewsit n win iwumi nettmeslay, md:

- Aql-
__ak__, da! -__(kečč__: asuf, amalay ) - Aql-
__akem__, da! - (__kemm__: asuf unti) - Aql-
__aken__, da! -__(kunwi__: asget, amalay) - Aql-
__akent__, da! -__(kunemti__: asget, unti)

**Asemmad asegzay:**

Asemmad asegzay n uwṣil n usnekdan, yezmer ad yili d isem neɣ d awal nniḍen. Ẓer tifyar-a:

- d isem:
*Ha-t-a***yizem.** - d iglem/arbib:
*Ha-t-a***wuzyin.** - d amḍan:
*Ha-t-a***yiwen.** - d amqim udmawan ilelli:
*Ha-t-a***netta.** - d amqim ameskan:
*Ha-t-a***wa.** - d amqim arbadu:
*Ha-t-a***wayeḍ.** - d asumer/tanfalit:
*Ha-t-a***win tebɣiḍ./***Ha-t-a***umur-nwen.ε**

**Asnekdan d wudmawen i as-iwatan:**

Asnekdan, ur nezmir ara ad t-nessemres d d wudmawen akk. Yal wa, nessemras-it i kra n wudmawen kan i as-ilaqen.

* Asnekdan

**aql**, nesseqdac-it d wudem:**a. amezwaru**(n wasuf: asuf d usget, amalay d wunti): nekk, nekkni, nekkenti.

**b. wis sin**(n wasuf: asuf d usget, amalay d wunti): kečč, kemm, kunwi, kunemti)

* Isnekdanen

**a**d**ha**, nesseqdac-iten d wudem:**wis krad**(n wasuf: asuf d usget, amalay d wunti): netta, nettat, nitni, nitenti. I tegzi ugar, ɣer imedyaten-a:

- Nekk (amalay):
*aql-iyi.* - Nekk (unti):
*aql-iyi.* - Kečč:
*aql-ik, aql-ak* - Kemm:
*aql-ikem, aql-akem.* - Netta:
*ha-t/a-t-a.* - Nettat:
*ha-tt/a-tt-a.* - Nekkni :
*aql-aɣ, aql-aneɣ.* - Nekkenti :
*aql-anteɣ.* - Kunwi:
*aql-iken, aql-aken.* - Kunemti: aql-ikent, aql-akent.
- Nitni:
*ha-ten/a-ten-a.* - Nitenti:
*ha-tent/a-tent-a.*

**Sadaq Bendali**

**G.M:**

**Amahil-a, d ayla n umeskar, ur yelli wi ixedmen ay t-yecban send-is.**

*https://sadbendali.blogspot.com/2020/11/asnekdan-d-yiwsilen-is.html*

Ablug n tutlayt tamaziɣt d yedles-is. Tutlayt-inu - ma langue est un blog dédié à langue amazighe et sa culture.


Iwṣilen n umyag, usrid d urusid s usilqey

Obtenir le lien Facebook X Pinterest E-mail Autres applications

Akken neẓra di temsirt "imqimen udmawanen", amqim awṣil n umyag (usrid neɣ arusrid), iteqqen ɣer umyag. Nezmer ad t-naf yeḍfer-it (deffir-s) neɣ yezwar-it (zdat-s).. Tikwal, tettilin di sin, ḍefren-t neɣ zwaren-t. Melmi yettili uwṣil n umyag deffir umyag uɣur icudd? Isatalen, rzan timeẓri n umyag d yiferdisen nniḍen i as-yezzin i umyag. Ha-tent-aya:

**A- Deffir umyag:**

**Anaḍ:**

*Awi-t ɣer yiger. (awsil usrid)**Awi-as ɣer yiger. (awsil arusrid)**Awi-as-t ɣer yiger. (awsil arusrid + awsil usrid)*

**Anaḍ ussid:**

*Ttawi-t ɣer yiger. (awsil usrid)**Ttawi-as ɣer yiger. (awsil arusrid)**Ttawi-as-t ɣer yiger. (awsil arusrid + awsil usrid)*

**Izri ilaw:**

*Yegzem-itt. (awsil usrid)**Yegzem-as. (awsil arusrid)**Yegzem-as-tt. (awsil arusrid + awsil usrid)*

**Urmir war tazelɣa "ad":**

*Ddem-d awren, tawiḍ-t. (awsil usrid)**Ddem-d awren, tawiḍ-as. (awsil arusrid)**Ddem-d awren, tawiḍ-as-t. (awsil arusrid + awsil usrid)*

**Urmir ussid war tazelɣa: **

*Tettawi-t. (awsil usrid)**Tettawi-as. (awsil arusrid)**Tettawi-as-t. (awsil arusrid + awsil usrid)*

**B- Zdat umyag:**

**Anaḍ ussid ibaw:**

*Ur ten-ttawi ara ɣer yiger. (awsil usrid)**Ur as-ttawi ara ɣer yiger. (awsil arusrid)**Ur as-ten-tawi ara ɣer yiger. (awsil arusrid + awsil usrid)*

**Izri ibaw:**

*Ur tt-yegzim ara. (awsil usrid)**Ur as-yegzim ara. (awsil arusrid)**Ur as-tt-yegzim ara. (awsil arusrid + awsil usrid)*

**Urmir s "ad" neɣ "ara":**

*Ad tt-yegzem. Mi ara tt-yegzem. (awsil usrid)**Ad as-yegzem. Mi ara as-yegzem. (awsil arusrid)**Ad as-tt-yegzem. Mi ara as-tt-yegzem. (awsil arusrid + awsil usrid)*

**Urmir ussid s tzelɣa:**

*La tt-igezzem. (awsil usrid)**La as-igezzem. (awsil arusrid)**La as-tt-igezzem. (awsil arusrid + awsil usrid)*

**Amaɣun:**

*D netta i tt-igezmen/ara tt-igezmen/i tt-igezzmen. (awsil usrid)**D netta i as-igezmen/ara as-igezmen/ i as-igezzmen. (awsil arusrid)**D netta i as-tt-igezmen/ara as-tt-igezmen/i as-tt-igezzmen. (awsil arusrid + awsil usrid)*

**Inumak***:*

**Awsil usrid:**

Awsil n umyag usrid, yettaṭṭaf adeg n yisem neɣ asenfal-is i yesεan tawuri n usemmad usrid, md:

*Nezla ikerri. / Nezla-t. ("t", yuɣal deg wadeg n "ikerri")**Nezla ikerri aberkan. / Nezla-t. ("t", yuɣal deg wadeg n "ikerri aberkan")**Nezla winna i d-yuɣ dadda. Nezla-t. ("t", yuɣal deg wadeg n "winna i d-yuɣ dadda")*

**Awsil arusrid:**

Awsil n umyag arusrid, yettaṭṭaf adeg n yisem neɣ asenfal-is i yesεan tawuri n usemmad arusrid, md:

*Fkan awren i tgellilt / Fkan-as awren. ("as", yuɣal deg wadeg n "tgellilt")**Fkan awren i tgellilt n udrum. / Fkan-as awren. ("as", yuɣal deg wadeg n "tgellilt n udrum")**Fkan awren i tin ur nesεi. / Fkan-as awren. ("as", yuɣal deg wadeg n "tin ur nesεi")*

**Adeg-nsen di tefyirt:**

**Deffir umyag:**

Akken d-yusa deg ufella, adeg n uwsil n umyag (d usrid neɣ arusrid), yettili deffir umyag mi ara yili yefti:

__ɣer wanaḍ:__

*Awi-ten. Awi-as. Awi-as-ten*

__ɣer wanaḍ ussid ilaw:__

*Ttawi-ten. Ttawi-as. Ttawi-as-ten*

__ɣer yizri ilaw:__

*Tmudd-itt. Tmudd-as. Tmudd-as-tt.*

__ɣer wurmir war tazelɣa:__

*Ddem, tmudd-tt. Ddem, tmudd-as. Ddem, tmudd-as-tt.*

__ɣer wurmir ussid war tazelɣa:__

*Ttaddam,*tett*mudduḍ-tt. Ttaddam, temudduḍ-as. Ttaddam, temudduḍ-as-tt.*

**Zdat umyag:**

Akken d-yusa deg ufella daɣen, adeg n uwsil n umyag (d usrid neɣ arusrid), yettili zdat umyag mi ara yili yefti:

__ɣer wanaḍ ussid ibaw:__

*Ur as-ten-ttawi ara.*

__ɣer yizri ibaw:__

*Ur as-tt-mudd ara.*

__ɣer wurmir s tzelɣa "ad" neɣ "ara":__

*Ad as-tt-tmudd.*

*Mi ara as-tt-tmudd.*

__ɣer wurmir ussid s tzelɣa:__

*La as-tt-tettmuddu.*

__deg umaɣun:__

*D netta i as-tt-igezmen.**D netta ara as-tt-igezmen.**D netta i as-tt-igezzmen.*

**Tamawt**__:__

Mi ara myeḍfaren sin yiwsilen n umyag usrid d urusrid, d arusid i izewwiren (usrid, yettas-d deffir-s). D annect-a i iḍerrun di yal tagnit: ama llan deffir umyag, ama zdat-s. Ẓer imedyaten-a:

*Idrimen-is, yefka-as-ten.**Idrimen-is, ad as-ten-yefk.*

*Sadaq Bendali**https://sadbendali.blogspot.com/2020/11/iwsilen-n-umyag-usrid-d-urusid.html?m=1*


Ismawen irmeskilen n waddad

Irmeskilen n waddad, d ismawen ijenṭaḍen, i d-yekkan si tutlayin tiberraniyin, ur zmiren ara ad beddlen, anida bɣun zgen-d di tefyirt. Xas akken, aṭas seg-sen beddun s teɣri, ur ten-tettḥaz temsertit ur ten-yettḥaz warruz neɣ ubeddel n ususru ulamma d afessas. Acuɣer? Acku tiɣri n tazwara mačči d tin n umalay i yettwassnen di tutlayt-nneɣ, Tamaziɣt. Ha-ten-a kra, seg-sen:

*Arminya/Arminya**Irlanda/Irlanda**Usetralya/Usetralya**Kurya/Kurya**Gamebya/Gamebya**Hunduras/Hunduras.*

**A/A: **

*Amestirdam, tecbeḥ. Tecbeḥ Amestirdam.**Alaska, deg-s asemmiḍ. D asemmiḍ di Alaska.*

**I/I:**

*Izmir, d tamdint. Yerza ɣer Izmir.**Iran, d tamurt. Yuɣal-d si Iran.*

**U/U:**

*Urdun, d tagelda.**Ḥusin, d agellid n Urdun.**Usetralya, d amenḍaw.**D amenḍaw Usetralya.*

**Tamawt:**

Di tesleḍt n wawalen n tefyar, tawuri n yismawen-a, d armeskil n waddad.

**Awelleh:**

Addad d "lḥala" neɣ tagnit ideg yella yisem (neɣ usenfal-is) di tefyirt. Aṭas i t-yettɣillin d talɣa. S wakken nniḍen, addad d tagnit i as-tettmuddu twuri i yisem.

Deg umedya, mi ara tili twuri-s d asemmad usrid, addad-is yettili d ilelli: Uɣeɣ-d tamment (tamment d isem yellan deg waddad ilelli acku d asemmad usrid).

- Mi ara tili twuri n yisem d asemmad arusrid, addad-is yettili d amaruz: Yerra aman i tamment (da, tamment d isem yellan deg waddad amruz acku d asemmad arusrid). Yeqqim-d, tura yisem ma ibeddel neɣ ala deg waddad amaruz. Ta, d tamsalt nniḍen: llan yismawen ttbeddilen, llan wiyeḍ ur zmiren ara ad beddlen/talɣa-nsen kan ur ten-nettaǧǧa ara ad beddlen).

**Sadaq Bendali***https://sadbendali.blogspot.com/2020/11/ismawen-irmeskilen-n-waddad.html*


Imqimen udmawanen

Di tjerrumt, amqim udmawan, d yiwet n tesmilt n yimqimen i yemmalen udmawen ijerrumanen.

Udem amezwaru (anekkay), yemmal wi yettmeslayen (nekk, , nekkni, nekkenti).

Udem wis sin (akennay), yemmal win iwumi nettmeslay (kečč, kemm, kunwi, kunemti)

Udem wis krad (anettay), yemmal win iɣef nettmeslay, i d-d-yettwabedren.

Imqimen udmawanen, ttilin d ilelliyen (nekk, netta, nitenti) neɣ d iwṣilen. Iwsilen, teqqnen s tjerriḍt n tuqqna (s tezdit) ɣer wawal nniḍen (yura-AS, ɣur-SENT, adlis-IM...)

**Imqimen udmawanen ilelliyen:**

1.sf: nekk

2. sf.m: kečč

2. sf.m: netta

3. sf.nt: nettat

1.gt.m: nekkni

1. gt.nt: nekkenti

2. gt.m: kunwi

2. gt.nt: kunemti

3. gt.m: nitni/nutni

3. gt.nt: nitenti/nutenti

**Imqimen udmawanen iwsilen:**

**Iwsilen n yisem (s yimedyaten):**

- tutlayt-iw, tutlayt-inu
- tutlayt-ik, tutlayt-nnek, tutlayt-inek
- tutlayt-im, tutlayt-nnem, tutlayt-inem
- tutlayt-is, tutlayt-nnes, tutlayt-ines
- tutlayt-is, tutlayt-nnes, tutlayt-ines
- tutlayt-nneɣ
- tutlayt-nteɣ
- tutlayt-nwen
- tutlayt-nwent, tutlayt-nkent
- tutlayt-nsen
- tutlayt-nsent

**Iwsilen n tenzeɣt (s yimedyaten):**

- nnig-i
- nnig-k
- nnig-m
- nnig-s
- nnig-s
- nnig-neɣ
- nnig-nteɣ
- nnig-wen
- nnig-went, nnig-kent
- nnig-sen
- nnig-sent

**Iwsilen n umyag (s yimedyaten):**

(wigi, bḍan ɣef sin yiḥricen: usrid, arusrid)

**Iwsilen n umyag usriden:**

- yerfed-iyi (= yerfed nekk)
- yerfed-ik
- yerfed-ikem
- yerfed-it
- yerfed-itt
- yerfed-aneɣ, yerfed-aɣ
- yerfed-anteɣ
- yerfed-iken
- yerfed-ikent
- yerfed-iten
- yerfed-itent

**Iwsilen n umyag irusriden:**

- yemla-iyi (=yemla i nekk)
- yemla-ak
- yemla-am
- yemla-as
- yemla-as
- yemla-aneɣ, yemla-aɣ
- yemla-anteɣ
- yemla-awen
- yemla-awent, yemla-akent
- yemla-asen
- yemla-asent

**Iwsilen n usestan/n umattar (s yimedyaten):**

(am yiwsilen n umyag, wigi daɣen, bḍan ɣef sin yiḥricen: usrid, arusrid)

**Iwsilen n usestan usriden:**

- Acu-yi? (=acu lliɣ nekk?)
- Acu-k?
- Acu-kem?
- Acu-t?
- Acu-tt?
- Acu-aneɣ, acu-aɣ?
- Acu-anteɣ?
- Acu-ken?
- Acu-kent?
- Acu-ten?
- Acu-tent?

**Iwsilen n usestan irusriden:**

- Acu-iyi-t (=acu-t i nekk)?
- Acu-ak-t?
- Acu-am-t?
- Acu-as-t?
- Acu-as-t?
- Acu-aneɣ-t, acu-aɣ-t?
- Acu-anteɣ-t?
- Acu-awen-t?
- Acu-awent-t, acu-akent-t?
- Acu-asen-t?
- Acu-asent-t?

__ Tamawt__:

Γer yiwsilen n yisem, n tenzeɣt, n umyag, n usestan (n umattar); ad nernu iwṣilen n usnekdan:

- Aql-iyi
- Aql-ik, aql-ak
- Aql-ikem, aql-akem
- Ha-t
- Ha-tt
- Aql-aɣ, aql-aneɣ
- Aql-anteɣ
- Aql-iken, aql-aken
- Aql-ikent, aql-akent
- Ha-ten
- Ha-tent

**Tamsirt sɣur Sadaq Bendali**** Rǧut tamsirt s usilqey ɣef yiwṣilen d tegnatin n usemres-nsen di tefyar, ussan i d-iteddun.*

*https://sadbendali.blogspot.com/2020/11/imqimen-udmawanen.html*


Tazelɣa n usiwel "a"

Tazelɣa n usiwel

**"a"**d yiwen uferdis i nessemras deg usiwel neɣ deg undah. Adeg-is di tefyirt, zdat yisem n win (ayen) i yerza usiwel neɣ iwumi nendeh. Md:*A mass.**A massa.**A taqcict.**A aqcic.*(da, nessusruy: a-y-aqcic)

Deg ususru, mi ara tili tezwar isem yebdan s teɣri, nrennu-as "y" n tayayt. Ma di tira, ur yessefk ara ad tbeddel:

*(xas nessusruy "a-y-uḥric", nettaru "a uḥric")**Uɣal-d zik a uḥric*

*Akit a Imaziɣen*

(xas nessusruy "a-y-Imaziɣen", nettaru "a Imaziɣen")

**Timawin:**

1. Awal i yeṭṭafaren tazelɣa n usiwel, yettili deg waddad ilelli. Imedyaten:

*A izem, anda telliḍ?**A tameṭṭut, rebbi tarwa-m.**A uzlig anef-iyi.*

*A Masensen (d isem)**A ungif (d iglem/arbib)**A tinnat (d amqim arbadu)**A udem n yiddew (d tanfalit)*

**Sadaq Bendali**


Tiɣra

Tutlayt tamaziɣt tegber 4 teɣra, d ti: a, i, u, e.

Nessawal-asent: aɣra (a), iɣri (i), uɣru (u), ilem neɣ tiɣri tilemt (e). Ha-ten-a yimedyaten fell-asent:

**- a: ***amawal, tira, ass, Tamazɣa, agama.*

**- i: ***imensi, timmi, iles, udi, taẓuri, tislit, izi.*

**- u: ***ulmu, asafu, aqerru, ul, bururu, cfu.*

**- e: ***els, err, eg, iger, iɣes, udem, medden.*

*G.M:*

Tiɣri "e" d tafessast deg ususru armi qrib ur as-nettḥulfu ara belli tella. Urǧin tettili di taggara n wawal. Tezmer ad tbeddel amkan ma tbeddel talɣa n wawal ideg tella, md:

-*kcem, kecmeɣ, yekcem.*

Tamsirt tameẓyant sɣur **Sadaq Bendali**

*https://sadbendali.blogspot.com/2020/11/tira.html*


Tawaɣit (d tamuɣli)

**Tafranziɣt d Tmaεrabt!**

Mi ara tselleḍ i yiselmaden n Tmaziɣt di youtube neɣ deg yiger amiḍan s umata. Ladɣa ma "begsen-d" ɣer usenfali d usnerni n tutlayt. Din din ad k-id-yas uḥulfu n usirem, ad tebdu ad k-tkeccem tumert. Ad as-tiniḍ meqqar, a-tt-a tekker-d tsuta ara ibedden ɣef tutlayt-nneɣ, ad tt-tessiɣ di yal taɣult n tmussni.

Ahat ayɣer ala, ad tecbu tutlayin nniḍen, ad tuɣal am nitenti! Iban kan nesra: ad nettwali ilmeẓyen d telmeẓyin-nneɣ "at tmussni" yeɣran di tesdawit ssnen ad ssmersen allalen itraren, ad qedcen ad ḥerzen agerruj i aɣ-d-ǧǧan yimezwura.

Agerruj-a d tutlayt; ma ulac-itt, ulac-aneɣ; ad yenger yidles, ad ternu tɣerma. Icenga, mačči yiwen, zgan gezzmen-aɣ ifadden akken ad rnun ad glun s tmagit d wayen i aɣ-d-yeqqimen d iseɣ d wakal.

**UGUR,** tikwal mi ara tefkeḍ mliḥ tameẓẓuɣt i "tmeslayt" n at youtube-agi d tbidyutin i d-yettusenkaden "ZEƐMA" i usmatu n uselmed n Tmaziɣt, ad ak-teṭṭef tergagit ma telliḍ seg wid yeṭṭfen di tnaṣlit. Ahat, yezmer ad ak-yeɣli usirem i d-ilulen tineggura-a.

Amek ala, mi ara d-ibedden uselmad neɣ amaru zdat wallen-ik, la ak-d-yettmeslay deg utilibizyun neɣ di tbidyut; ad ihedder (tikwal) am wakken di lqehwa n taddart neɣ (ma d tameṭṭut) di tḥanut n yiselsa n yigerdan! D **TAWAΓIT!**

Ger tefyirt d tayeḍ, ad tesleḍ: ** normalement, aprés, puisque, jamais, ça va, bien, allez, oui, non, en principe, obligé, il faut..**. Ma tedda akka, ugadeɣ ad tuɣal tutlayt-nneɣ d TAKRIYULT n Tmazɣa.

Ma d wiyaḍ, acḥal ḥemmlen ad leqqmen i tefyar s wawalen yecban: * lukan, mbeεd, lmuhim, ṣṣut, lweḥda, ttlata, ssebt, lḥedd..*.!! Ad as-niniɣ: yak tella ddajǧa! Iwumi tayeḍ?! D tawaɣit!

*Sadaq Bendali*

**https://sadbendali.blogspot.com/2020/11/tawait-d-tamuli.html**


Tadiwennit d ucennay Lḥusin Kan

**Isem-iw n tidet d Lḥusin Ɛacur, ma d Lhusin kan, d isem ɣ n unaẓur, anamek-is Lhusin awḥid. Taddart-iw d tin i wumi ṣsawalen Iεellalen n Bumehni. di tɣiwant n Ɛin Zawiya deg wasun n Draε Lmizan. Maca lasel-iw, d amεatqi. Xedmeɣ di Algerie poste.**## Lunis Ayt Mangellat, lemmer ulac-it,

Anwa i d Lḥusin kan ? Acu i d anamek n yisem-ik?

## Lunis Ayt Mangellat, lemmer ulac-it,

ahat ur cennuɣ ara nekkini.

Anwa i d Lḥusin kan ? Acu i d anamek n yisem-ik? **Melmi tebdiḍ ccna? **

Segmi meẓẓiyeɣ ḥemmleɣ ad cnuɣ, ahat asmi sεiɣ 12/ 13 yiseggasen i bdiɣ cennuɣ s snitra i xedmeɣ s ufus-iw, akken akk i xeddmen yigerdan ɣ tallit-nni. Lliɣ daɣen ttɣimaɣ d wid meqqren i icennun, lemdeɣ-d ugar ɣur-sen urar s tgitart .

**Acḥal n yiḍebsiyen i d-tessuffɣeḍ?**

Ar tura ala yiwen i d-yeffɣen di 2017-2018. Aţas i bɣiɣ ad ten-id-ssuffɣeɣ, maca ur aɣ-tettunefk ara tegnit, tettwaḥras teswiεt mliḥ. Rnu, nekk d yiwen umdan yettsetḥin aṭas, ttuɣaleɣ di ṭṭef, d imeddukal-iw n facebook i ibedden ɣur-i, ḥersen-iyi akken ad d-ssuffɣeɣ aḍebsi-a. Nnan-iyi-d ilaq ayen tcennuḍ ad as-slen wiyad, ur tjemmeε ara kan i yiman-ik. Ilaq ad as-slen medden.

**Anwa i ak-iεawnen deg umecwar-inek n ccna? .**

Isefra d uẓawan d ayla-w, d nekk i ten-ixeddmen. Ma d. aεiwen siwa imeddukal-iw n facebook i ibedden ɣer tama-w s tmerniwt n wafud d usebɣes-inu.

**Anta tizlit ger tezlatin-ik i εzizen fell-ak aṭas, tettmaleḍ ɣur-s?**

D ayen i iweεren akken ad tferneḍ tizlit ɣef tayeḍ, ffɣent-d akk seg wul, yal yiwet tesεa azal-is. Imi d ayen ttḥulfuɣ d wayen i iyi-iqerḥen i d-qqareɣ. Maca zemreɣ ad d-ddmeɣ yiwet, d "*I zik anida telliḍ?".*

**Acu n yisental iɣef tcennuḍ ? **

Isental akk i icudden ɣer tudert cennuɣ fell-asen, ur sεiɣ ara afran. Werǧin xemmeɣ ad aruɣ tizlit ɣef kra, ayen d-yusan deg uqerru -iw, ad t-aruɣ. Weḥḥed-sen kan i d-ttasen yisefra.

**Anwa acennay tḥemmled ad as-tesleḍ aṭas ?.**

Icennayen akk n Teqbaylit, selleɣ-asen; iqdimen, imaynuten, meẓẓiy neɣ meqqer. maca win uɣur icudd wul-iw d Lunis Ayt Mangellat, Cukkeɣ limmer ulac-it netta, ur cennuɣ ara nekkini. Yis-s i bdiɣ, yis-s ara kemmleɣ, acku Lunis d yiwet n tgejdit meqqren n ccna-nneɣ. Imeslayen-is d timsirin, ttrebbin tisutwin.

**Acu d uguren i d-tettmagareḍ deg ubrid-agi n ccna?**

Tudert mebla uguren ur teswi acemma, rnu ulac amdan'ur nesεi uguren.D uguren i aɣ-yeǧǧan, ad d-nessuffeɣ ayen i aɣ-iqerḥen d isefra. Nekk, ugur-iw d leḥya i ttsetḥiɣ aṭas.

**Ahat tessewjadeḍ kra n usenfar akka ɣer sdat ?**

S tidet aql-i akka tura deg usekles n uḍebsi wis sin, ara d-yeffɣen ur yettεeṭṭil ara ma yebɣa Rebbi. Deg-s 9 n tezlatin, wwiɣ-d ddeqs n yisental . Akken walaɣ ad yili xir n umezwaru-nni. Ṣsarameɣ ad yili di lebɣi n wid ara as-yeslen.

**Acu i d asirem-inek? **

Tudert mebla asirem ur teswi acemma, Asirem-iw ihi, di teswiεt ideg nella, ssarameɣ ad iruḥ fell-aneɣ unfafad (abeεεuc) , i d-yeɣlin ɣef umaḍal, ad yenger. Ssarameɣ tamurt, ad taf iman-is, tutlayt-nneɣ tamaziɣt ad taɣ amkan-is. Maɣef wayen yerzan tazuri, nessaram ad yili ciṭ n ubeddel; acennay, ad yaf iman-is acku tallit ideg nella tewεer mliḥ.

**Acu ara d-tiniḍ ɣef ublug-nneɣ i iqedcen ɣef yedles d tutlayt ?**

Tanemmirt-nwen ɣef wayen txeddmem almend n yedles d usnerni-ines. A wi yufan ad ilin aṭas aţas n wid ara d-yefken afus n tallelt akken ad nerfed tutlayt-nneɣ. Ma ulac-aɣ, ur tettili. Ma ur telli, ula d nekkni ur nettili. Akken i as-yenna Lunis :

*Win i kem-iḥemmlen*

* Fell-am isebbel rruḥ-is*

* Iεebbed-ikem*

* Yis-sem yesbedd lqedd-is.*

**Awal-ik n taggara? **

Awal-iw n taggara, tanemmirt meqqren imi iyi-terram azal, tesferḥem-iyi-d aṭas. Ssarameɣ teɣzi n leεmer i ublug **tutlayt-inu.**

**Tadiwennit, texdem-itt F. Cebbiri.**

__G.M:__

*Ma tebɣam ad teslem i tuɣac Lhocine Kan, kecmet ɣer youtube*.

*https://sadbendali.blogspot.com/2020/11/acennay-lhusin-kan.html*


Tiɣri tamezwarut n yisem

Deg usenfel n yisem seg wasuf ɣer usget, yettili ubeddel di teɣri tamezwarut. Ay-a yerza amalay akken yerza unti. S umata, tiɣri tamezwarut yettilin d "a, i, u" deg usget, tettɣimi akken tella neɣ tettuɣal d "i" ma tuɣ-itt d "a, u" deg wasuf. Talɣiwin d ti: a/i, i/i, a/a, u/u. Ha-ten-a kra n yimedyaten:

**a/i: ****Amalay:** *asaru/isura, aḍebsi/iḍebsiyen. ***Unti:** *tasarut/tisura, taḍebsit/tiḍebsiyin.***i/i**: **Amalay:** *ilef/ilfan, iɣzer/iɣezran ***Unti:** *tileft/tilfatin, tiɣzert/tiɣezratin***a/a: ****Amalay**: *addad/addaden, ayyur/ayyuren ***Unti: ***tarda/tardiwin, tazzla/tazzliwin***u/u:****Amalay:** *ul/ulawen, ugur/uguren***Unti:** *turet/turin, tuɣmest/tuɣmas***Tamawt:**

Kra n yismawen ffɣen i ulugen, ur t-ttḍafaren ara; daymi nettaf kra n talɣiwin d timaẓlayin, akka:

- a/u: ass/ussan, tallest/tullas
- i/a: icc/acciwen, ticcert/tuccar
- i/u: iḍ/uḍan

*Sadaq Bendali*


Tamnaḍt tamaziɣwalt n Waṭlas Ablidi

Tamnaḍt n Waṭlas Ablidi d nettat ay d tamnaḍt tamaziɣwalt ay d-iqerben akk ɣer Lezzayer Tamaneɣt, ula ma, amur ameqqran seg yimaziɣwalen n temdint n Lezzayer tizert-nsen (origine) seg Tmurt n Leqbayel. Tantala n Waṭlas Ablidi ttinin-as yimsiwlen-nnes "tacelḥit", "taqbaylit" neɣ "haqbaylit" (imi ɣer kra seg-sen, [t] azenzaɣ deg tazwara n wawal yettwanṭaq d [h] ula ma tarat-a [phénomène] tettwassen ugar ɣer deg tentala tacenwit yettusawalen deg temnaḍt n Ḍḍahra).

Tantala n Waṭlas Ablidi d yiwet seg tentaliwin timaziɣin iqerben akk ɣer tantala taqbaylit yernu zemren ad tt-gzun Yiqbayliyen war ugur. Tantala-a teqreb ugar ɣer tmeslayt (parler) n utaram [ouest] n Tmurt n Leqbayel (Tadmayt, Draε Lmizan, Tizi Ɣennif, Ayt Ɛemṛan, Yesser) imi snat-a n tsenfal [variantes] cerkent aṭas n umawal d waṭas n ṣṣifat tsebgan [caractéristiques] tisenmeslanin.

Iqbayliyen n Bumerdas, mi ara slen i yimaziɣwalen iblidiyen ssawalen s tcelḥit, ttinin-d dakken wi ssawalen am yimɣaren n temnaḍt n Bumerdas. Deg tidet, deg tneyyirt (continuum) n tentaliwin timaziɣin n Tefriqt n Ugafa, tacelḥit n Waṭlas Ablidi d "tileggit" (pont) gar tantala taqbaylit d tentala tacenwit n yidraren n Ḍḍahra (Tipaza, Ɛin Ddefla, Cclef). Ɣef waya ara tt-naf teqreb ɣer Teqbaylit am wakken ay teqreb ɣer tantala n Ḍḍahra.

Drusit yinadiyen isdawanen ɣef tantala-a, d acu kan,, deg yiseggasen-a ineggura, Mass Samir El Arifi yelha-d s ulqaḍ n kra n wayen yeqqnen ɣer tantala-a, ama d amawal, ama d asagem (corpus), ama d ismawen imaziɣen n yideggen n temnaḍt-nni yernu yessuffeɣ-d amawal n tentala-a deg 2016. Wa d yiwen seg yiklasen ay d-iga n yiwen n umɣar yessawalen s tentala n Waṭlas Ablidi:

https://www.youtube.com/watch?v=_Y3JNvTVf_0

Wa d asebter n Facebook n tentala n Waṭlas Ablidi:

https://www.facebook.com/amazighs.atlas.blideen/

*Ɛumar Mufuq*

**tutlayt-inu**


Ad naru "i d" neɣ "id": melmi?

**Melmi i nettaru "i d-" (amqim amassaɣ + tazelɣa n tnila "-d")?****Melmi i nettaru "-id" (tazelɣa n tnila "id" kan)?**

- Amdan ma ihedder, yessemras deg uqerru-is taseddast neɣ tasnalɣa, imi yessen tameslayt, xas ur yeɣri ara Tamaziɣt, ur tt-yettaru ara. Tafyirt d tagrumma n wawalen yezdin, myeḍfaren akken ad d-fken kra n unamek. Yal aferdis n tefyirt, ila anamek-is i yerzan kra n tekti.

- Yella yiwen ugul di tirawalt, nezga nettaf-it, nettemlili-t-id. D acu-t? Agul-a, d yir tira di tenfalit igebren tazelɣa n tnila; ladɣa ma yella umqim amassaɣ "i" deg-s. Aṭas n medden i ur as-nettḥulfu ara xas sεan awsir igerrzen di tutlayt: d iselmaden, d inelmaden isdawanen, imura... Amek ttarun? Ttarun "id", ssenṭaḍen-t d tzelɣa n tnila, ttɣillin d yiwen uferdis. Di tilawt, taɣawsa, d ayen isehlen maaḍi. Ha-tt-a, ad tt-id-ssegziɣ di snat tneqqiḍin deg wadda:

** 1. Tazelɣa n tnila, tettili d "id"** mi ara tili kan teḍfer awsil n umyag usrid (deffir-s). Md: Awi-as-t-id, ɣer da . Ad as-t-id-tawiḍ, ɣer da. (amqim awsil usrid d "t")

** 2. Amqim amassaɣ "i",** yettaru iman-is kan, tazelɣa n tnila "-d" (mačči "id"), tezmer ad d-tas deffir-s. ad t-id-teḍfer, war ma yenṭeḍ ɣur-s. Ad nẓer imedyaten-a, ad negzu ugar:

-
*Adlis, yuɣ-it-id*(da, ulac amqim amassaɣ, tazelɣa n tnila d "-id" acku teḍfer awsil usrid, ulac ugur) -
*D adlis i d-yuɣ*(da, yella umassaɣ "i" + tazelɣa n tnila d "-d", mačči "-id", daymi ferqen di tira, ur nṭiḍen ara)

**Tamawt 1: **da, deg unamek, amqim amassaɣ "i", azal-is d "que" n Tefransist.

*D netta i d-yuɣen adlis.*(kifkif, amassaɣ + tazelɣa n tnila "-d", ferqen di tira)

**Tamawt 2:** da, deg unamek, amqim amassaɣ "i", azal-is, d "qui" n Tefransist.

**Tamawt 3:**

Amqim amassaɣ "i", nezmer ad t-naru s talɣa nniḍen, d "ay". I = AY.

*D adlis I d-yuɣ*= D adlis AY d-yuɣ.

**Annay:**

Ayen i d-nenna ɣef tzelɣa n tnila "-d, -id", yerza tazelɣa n tnila "-n, in".

__Ameskar:__*Sadaq BENDALI*


Adeg n tzelɣa n tnila di tefyirt

**1. Zdat umyag:**

- Anaḍ ussid (+ur):
*ur d-ttas ara azekka.* - Izri (+ur):
*ur d-usint ara iḍelli.* - Urmir (+ad):
*ad d-taseḍ sellazekka.* - Urmir ussid (+la):
*la d-yekkat ugeffur.* - Amaɣun (+i):
*d nitenti i d-yusan.*

**2. Deffir umyag:**

- Anaḍ:
*as-d azekka.* - Anaḍ ussid:
*ttas-d zik.* - Izri:
*usant-d iḍelli.* - Urmir:
*ssiweḍ setti-k, tuɣaleḍ-d.* - Urmir ussid:
*tettaseḍ-d zik.*

**Sadaq Bendali***https://sadbendali.blogspotadeg-n-.com/2020/11/tzela-n-tnila-di-tefyirt.html*


Tazelɣa n yimal "ad"

**D acu i d tazelɣa n yimal?**

**"ad"**, d yiwen uferdis i ilan tawuri di tseddast akked tesnamka. Di tefyirt, nettaf-itt zdat umyag yeftin ɣer wurmir neɣ ɣer wurmir ussid. D nettat i as-yettmudun anamek n wakud n yimal . Imal, yerza ayen i d-iteddun: azekka, sellazekka, wabel... Imedyaten:

__Tafyirt 1:__

*Ad ruḥeɣ ɣer Tmenɣast, di tefsut-a.*

* (1) (2) (3) (4) (5) (6) (7)*

__Acu tegber tefyirt-a?__

1. tazelɣa n yimal *ad*

2. amyag ** ruḥeɣ, ** yefti ɣer wurmir

3. tanzeɣt *ɣer *

4. isem ** tmenɣast**, d asemmad anezɣan n wadeg

5. tanzeɣt *di*

6. isem ** tefsut**, d asemmad anezɣan n wakud

7. iglem/arbib ameskan n tama *a*

__Tafyirt 2:__

*Ad ttruḥuɣ ɣer yilel deg unebdu-a.*

*(1) (2) (3) (4) (5) (6) (7)*

1. tazelɣa n yimal *ad*

2. amyag ** ttruḥuɣ, ** yefti ɣer wurmir ussid

3. tanzeɣt *ɣer *

4. isem ** yilel**, d asemmad anezɣan n wadeg

5. tanzeɣt *deg*

6. isem ** unebdu**, d asemmad anezɣan n wadeg

7. iglem/arbib ameskan n tama *a*

__Tamawt:__

Tikwal, tazelɣa n yimal ** ad**, temmal asfillet. Di tegnatin i deg yettili usfillet-a, yettusemras yisem n ugellid ameqqran, Rebbi d Ncallah. Imedyaten:

1. **Ad **ak-**yefk **__Rebbi __ayen ira wul-ik

neɣ **Ad **ak-**yettunefk **wayen ira wul-ik, __Ncallah.__

2. **Ad** yeg __Rebbi__ ad tafeḍ amahil.

neɣ **Ad** tafeḍ amahil, __Ncallah__.

**Ara, tazelɣa n yimal:**

**"ara"**, nettaf-itt zdat umyag yeftin ɣer wurmir d wurmir ussid am "

**ad"**, maca tettili daɣen zdat yimuɣan-nsen. Imedyaten:

*Azekka,*(zdat umyag yeftin ɣer wurmir)

**tmeɣra**__ara tili__**, azekka. (zdat talɣa umaɣun n wurmir)**

__ara yilin__**tmeɣriwin (zdat umyag yeftin ɣer wurmur ussid)**

__ttilint__**(zdat talɣa n umaɣun n wurmir ussid)**

__ara yettilin____Tamawt:__

Tazelɣa n yimal "ara", tseεεu tawuri n umqim amassaɣ** i **neɣ **ay daymi amqim-a amassaɣ ur yettili ara zdat umyag yerza imal deg unamek. Ẓer imedyaten-a:**

*1. a. D nettat i yuran - D isefra i tura. IZRI*

* b. D nettat i yettarun - D isefra i tettaru. TANUMI*

*2. a. D nettat ara yarun. D isefra ara taru. IMAL*

* b. D nettat ara yettarun. D isefra ara tettaru. IMAL*

**Awer, tazelɣa n usfillet ibaw:**

**Awer**, d awal uddis, igebren sin snat tzelɣiwin: ** ad** +

**. Neqqar-as tazelɣa n usfillet ibaw acku deg unamek, tezdi imal (asfillet) d tibawt. Tazelɣa n usfillet ibaw awer, tettili zdat umyag yeftin ɣer wurmir. Imedyaten:**

*wer (ur)**1. Awer tellaẓeḍ.* Anamek n tefyirt, awer teqqimeḍ i laẓ (d asfillet i tawant)

*2. Awer d-iḍill fell-awen wass amellal.* Anamek n tefyirt, awer tferḥem, awer tafem talwit (d yir asfillet, d asfillet n diri).

*Sadaq Bendali*

*https://sadbendali.blogspot.com/2020/12/tazela-n-yimal-ad.html*


Faḍma n Sumer, tagrawliwt

**Lla Faḍma n Sumer d tameṭṭut taqbaylit i d-yeǧǧan isem-is deg umezruy s yibeddi-ines mgal amnekcam afransis. Tlul deg useggas 1830 di taddart n Werǧa, lεerc n At bu Yusef. Temmut deg useggas 1863 deg usekraf (lḥebs) . Taddart n Werǧa, tezga-d deg ubrid yettawin ɣer Useqqif n Ṭṭmana ɣer Tizi n Trurda, deg wul n Ǧerǧer. Isem n Sumer i d-tewwi Fadma, d isem n taddart-nniḍen ur nebεid ara ɣef taddart n Werǧa ideg tedder lla Faḍma.**

## Anida i d-tekker Faḍma?

Tekker-d Faḍma deg yiwet n twacult n yimrabḍen, nettat d uletma-s d ukkuẓ n wayetma-s. Baba-s d Muḥend Ameẓyan n At Sidi Ḥmed. Yeɣra leqran, d aεeyyal n ṭṭariqa rreḥmaniya, i d-yesker Sidi Ɛebd Rreḥman bu sin yiẓekwan deg useggas 1716. Asmi tewweḍ lla Faḍma ssa (7) yiseggasen, tawacult -is, teǧǧa Werǧa, truḥ ɣer Sumer anida yuɣal baba-s d Ccix n taddart. Lla Faḍma, xas tetturebba-d am teḥdayin n tallit-nni, s wansayen d ttrebga n Leqbayel n zik, tewwi-d tikli- nniḍen yemgaraden ɣef tin n tezyiwin-is. Ur tettaɣ ara awal i yimawlan-is, d tamnafeqt, d ayen yeǧǧan tilawin qqarent-as ** Lalla Faḍma, **teǧǧa

*ansayen-nneɣ.*D annect-a i yerran tawacult-is ad tt-tḥerr deg uxxam, ur tetteffeɣ ara.

Asmi tewweḍ 16 n yiseggasen, yenna-as baba-s : Aqli-kem d tameṭṭut, ilaq ad terreḍ axxam. Terra-as: ur lliɣ si tid yettarran axxam, sεiɣ kra n temsal meqqren, d tid-nni kan ara ḍefreɣ. Baba-s yuggad ɣef yelli-s, acku medden qqaren-as ur tesfi ara. Yefka-tt tezweǧ d Yeḥya n At Buxulaf ɣer taddart n Ɛesker di lεerc n At Yetturaɣ. Maca Lla Faḍma akken tewweḍ s axxam-is, terra iman-is tuḍen, d aya i tt-yeǧǧan ad d-tuɣal s axxam-nsen... Di 1849 Faḍma tesdukkel amennuɣ d Si Muḥemmed Lhacimi di Dehra deg umalu n Lezzayer tamaneɣt...

### Amennuɣ n Faḍma n Sumer d tmettant-is

Syin akkin, tekker tnekra n Bubeɣla s yisem n tidet, terna Faḍma ɣur-s, tuɣal d aɣella n yiserdasen. Ass n 7 di yebrir 1854, iserdasen n lqebḍan Wulf, zeḍmen-d ɣef udrar. Faḍma yesdukklen iɣallen d ugraw n Bubeɣla, temmuger-iten deg wasif n userdun deg Yiεeẓẓugen. Γas akken Irumyen ugaren-ten di leslaḥ d yiserdasen. Maca uɣalen ɣer deffir sdat n tyitwin n yiserdasen n Faḍma n Sumer. Faḍma n Sumer, aţas n n yijiniralen i tesseɣli di ddeqs n yimennuɣen. Akken kan tezmer-asen i yicenga, teɣleb-iten, almi d asmi tt-zenzen . Yeɣli-d fell-as ujiniral Yusef, tameddit n wass di taddart n Texliǧt, yeṭṭef-itt nettat d tid yellan yid-s akked gma-s Ṭaher, rran-ten ɣer lḥebs. Teqqim Lla Faḍma 7 n yiseggasen di lḥebs armi d asmi temmut.Segmi tettwaṭṭef Lla Faḍma, Fransa tessaweḍ terẓa tanekra n Yiqbayliyen ɣef tlelli, terẓa adrar n nnif, tressa deg umkan-is tadbelt-ines deg Tmurt n Leqbayel. Ugar n lqern deffir tmettant-is, ass n 3 di yulyu 1995, wwin-d iɣsan n Lla Faḍma n Sumer, neḍlen-ten di uẓekka di tjebbant n Lεalya, anida meḍlen imeɣrasen n tegrawla.*Aḍris-a, urant-t tnelmadin useggas wis 3 deg uɣerbaz alemmas di Mεatqa :**Gendud Ikram**Muxţari Huda**Siɣilani Anayis**I tutlayt-inu*

*https://sadbendali.blogspot.com/2020/12/fadma-n-sumer-tagrawliwt.html*


Tadiwennit d Ḥasiba Xerbuc, taselmadt n Tmaziɣt di Hibey

**Aselmed n Tmaziɣt di tesdawit tacinwat, d tilawt.**

Massa Xerbuc d Tanelmadt deg uswir n doctorat. D tamnadit deg taɣult n tesnalmudt n Tmaziɣt deg unarem n unadi LAILEMM n tesdawit n Bgayet. Tewwi-d agerdas n Bak deg useggas n 2008. Teɣra deg tesdawit n Ɛebraḥman Mira i d-yezgan deg temnaḍt n Bgayet anda i tettkemmil tazrawt n uduktura ass-a.

M. Ḥasiba Xerbuc, d tin i iḥemmlen ad d-tadder tutlayt tamaziɣt yal tikkelt ideg ara as-tettunefk tegnit. Tefka isaragen deg azal n 8 n temliliyin tussnanin gar tid yellan d tiɣelnawin akked tid yellan d tigreɣlanin. Tura 5 n yimagraden ussnanen. 3 ffɣen-d deg tesɣunin tussnanin tizzayriyin. 2 tessufeɣ-iten-id deg tesɣunin tussnanin tiberraniyin.

*Deg wussan yezrin, newwi-d awal d Tlelli Bellal, tamdakkelt-is deg uselmed n Tmaziɣt di tesdawit n Hibey - Cinwa; assa d nettat i d-yerran ɣef yisteqsiyen n S.Bendali di tdiwennit-a taɣezzfant timgerrezt.*D acu d amahil-im?

D aselmed d unadi ussnan ɣef wayen akk yerzan tutlayt akked taɣult n tesnalmudt n Tmaziɣt.

Mmeslay-aɣ-d cwiṭ ɣef tesdawit tacinwat ideg tesselmaded Tamaziɣt.

Tasdawit ideg sselmadeɣ tezga-d deg temnaḍt n Shijiazhuang. D yiwet gar tesdawiyin i yettwassnen s waṭas deg tmurt n Cinwa. Teldi tiwwura-ines i yinelmaden deg useggas n 1998. Tettwassen s uselmed n tutlayin tiberraniyin. 75 n tutlayin i yettuselmaden deg-s. 10 n tutlayin d tmezzugin (langues de spécialités) ma d 65 n tutlayin-nniḍen d ilmuden s tnefrunin (langues options) gar-asent ad d-bedreɣ Tamaziɣt.

Melmi tebdiḍ aselmed akked tesdawit n Hibey?

Bdiɣ aselmed deg tesdawit n Hibey akken kan i yedba useggas asdawan 2020/2021 deg wayyur n ctember.

Ini-aneɣ-d amek tebdiḍ deg-s.

Ass amezwaru, xedmeɣ-asen i yinelmaden aktazal amnadan d iluɣma kan (évaluation diagnostique) akken ad ẓreɣ anda yewweḍ uswir-nsen akked tzemmar-nsen (ayen i ssnen d wayen ideg xussen). Syin akkin, bdiɣ timsirin.

Melmi yebda uselmed n Tmaziɣt di tesdawit-a?

Aselmed n Tmaziɣt yebda deg tesdawit n Hibey deg useggas n 2018.

D acu n yiswiren i tesselmadeḍ?

Selmadeɣ sin yiswiren; Aseggas wis sin (L2) akked useggas wis krad (L3).

Acḥal n waggayen i tesεiḍ d umḍan n yinelmaden i yellan di yal yiwen?

Ɣur-i sin yigrawen: L2 akked L3. Yal yiwen yegber 53 yinelmaden.

Acḥal n yisragen (swayeε) i txeddmeḍ yid-sen deg wass?

4 wussan xeddmeɣ 5 yisragen, yiwen wass sɛiɣ 4 yisragen. Ihi sεiɣ 22 yisragen i yimalas.

Tallit n yikayaden, tewweḍ-d, amek i asen-ssewjaden yinelmaden deg unnar?

Akayad n Tmaziɣt d win ara d-yilin ass n 28 Dujember 2020. Inelmaden, kukran cwiṭ acku ur ẓrin ara amek ara d-ilin yisteqsiyen. Yerna uɛad ssinen tarrayt-iw.

Ɣef waya, xedmeɣ-asen timsirin n usmekti akked yiluɣma. Skefleɣ-asen-d akk ayen i ɣran segmi i bdan lemmden Tamaziɣt iwakken ad d-mmektin ayen i ttun, rniɣ leqḍeɣ-d akk cwiṭ cwiṭ deg wayen i ɣran ɣur-i.

Inelmaden, yeɛjeb-asen lḥal s waṭas imi i asen-xedmeɣ timsirin n usmekti, xedmen akk iluɣma i asen-fkiɣ akken daɣen i d-ttaken isteqsiyen yal tikkelt. Seknen-iyi-d dakken bɣan ad xedmen akken iwata deg ukayad.

Ssegzi-d i yimeɣriyen amek i tḍerru tegzemt n uselmed? Kemm, deg Uqbu di Tmurt n Leqbayel, inelmaden-im di temdint n Hibey di Cinwa!

Ɣas akken sselmadeɣ ɣef umeccaq maca tamsirt tettili-d amzun deg yiwet n tneɣrit i nella. Inelmaden ttwalin-iyi-d, nekk daɣen ttwaliɣ-ten. Ihi, assaɣ gar-aneɣ, yettili-d s wudem usrid. Iwakken ur nesruḥuy ara akud, send ad tebdu temsirt s 5 tedqiqin, ttheyyiɣ-d allal s wacu ara xedmeɣ: ad d-ldiɣ asnas n Dingtalk s wacu i sselmadeɣ. Ad asen-ceyyɛeɣ izen i yinelmaden, d awal “Azul”, ad iyi-d-rren nutni daɣen s wazul. Syin akkin ad asen-ssiwleɣ s tbidyut, ad d-kecmen akken ma llan ɣer tbidyut-nni. Ad nebdu imaren tamsirt.

Amek i izerri ukayad deg unnar? Amek i d-yettili useɣti-nnes, inelmaden dihin, taselmadt da?

Akken i d-nniɣ yakan akayad ad yili ass n 28 Dujambir, swejdeɣ-d isental n ukayad i yinelmaden-iw. Akayad, ad yezri deg tesdawit n Cinwa akken iwata. Mi ara fakken asɛeddi, tadbelt ad aɣ-d-tazen tiwlafin n tfertin n yinelmaden iwakken ad tent-nesseɣti.

Teṭṭfeḍ kra n yinelmaden i yettheyyin taggara n turagt, acḥal yid-sen? Amek i d-yettili waya?

Ihi, ɣur-i 8 n yinelmaden i yessewjaden tizrawin n taggara n turagt (Licence). Leqdic yid-sen, yettili-d ɣef umeccaq s wallal n Wechat. Ass amezwaru, nemlal deg yiwen ugraw i asen-d-snulfaɣ i nutni kan. Fkiɣ-asen tagnit akken yal yiwen ad d-yemmeslay ɣef usentel iɣef yebɣa ad yexdem tazrawt.Wid i ifernen isental iwatan wellheɣ-ten akken ad kemmlen amahil-nsen. Ma d wid walaɣ ur watan ara yisental-nsen, ḍelbeɣ-asen ad ten-beddlen s wiyeḍ. Llan daɣen wid i wumi summreɣ isental. Syin ɣer-s heyyan-d ineqqisen n tazwara (les rapports d’ouverture), yal tikkelt, tceyyiɛen-iyi-d imahilen-nsen nekk imaren tɛawaneɣ-ten ama s yiwellihen ama s useɣti.

D acu unagraw n uselmed i yimerrsen di tesdawit tacinwat? D win n "LMD" neɣ d tuddsa nniḍen?

Anagraw-n uselmed di tesdawit n Hebei d win n Licence (4 sgs) akken iyi-d-yenna unemhal n tesdawit; sya ɣer sdat ad d-rnun win d la maitrise.

Amek i d tamuɣli n yinelmaden icinwaten ɣef Lezzayer?

Icinwaten sɛan tamuɣli igerrzen ɣef Tmurt n Lezzayer. Ferḥen s waṭas imi sɛan tiselmadin tizzayriyin.

Ahat yella wacu ssnen ɣef Tmurt n Leqbayel d Yimaziɣen s umata!

Ur ssinen ara aṭas ɣef Tmurt n Leqbayel, maca bɣan ad tt-issinen u ad issinen idles n Tmazɣa. Ɣef waya, yal tikkelt ggareɣ-asen-d iḍrisen i icudden akka ɣer yidles amaziɣ. Akken daɣen i asen-mmaleɣ kra n wansayen n Tmurt n Leqbayel.

Assa, timura d yigduden, ttemsazzalen di yal taɣult. D acu i d abrid iwatan ad t-naɣ akken ad d-nḥelli kra gar-asen? Ladɣa i tutlayt-nnen d tɣerma-nneɣ.

Abrid iwatan i d-yewwi ad t-neḍfer iwakken ad d-nḥelli kra gar tmura yuẓan ɣer sdat d abrid n tussna. Ilaq ad ilin leqdicat ussnanen igreɣlanen ɣef tutlayt d yidles amaziɣ . Ad ilin fell-as inadiyen ilqayanen. Yewwi-d ad tt-id-neggar yal tikkelt ara d-ilint akka temliliyin tussnanin ladɣa tiberraniyin iwakken ad tt-issinen deg berra. Akken i qqaren at zik: “ffeɣ ɣer berra ad timɣureḍ”. Ihi, ula d tutlayt, ssuffeɣ-itt ɣer berra ad timɣur ad tennerni.

D acu i ilaqen (i tessarameḍ) ad t-xedmen Yimaziɣen?

Sarameɣ ur tettun ara belli d Imaziɣen i llan. Dɣa yewwi-d ad ṭṭfen deg tjaddit-nsen. Ad fken azal i tutlayt akked yidles amaziɣ. Ad snernin deg wazal n Tmaziɣt akked Tmazɣa. Ad d-seknen tamurt-nneɣ s wudem igerrzen.

Kemm - massa Xerbuc d temdakkelt-im taselmadt massa Bellal, tesnemmir-iken aṭas "tutlayt-inu". La awent-teqqar tabɣest timgerrezt.

Tanemmirt tameqqrant i “tutlayt-inu”, ssarameɣ-as teɣzi n leɛmer d wafud igerrzen. Aḥuddu aḥunnu fell-awen.

D acu ara d-tiniḍ ɣef ublug-nneɣ ? D acu iwatan akken ad yaẓ ugar ɣer zdat?

Ablug-nwen, yelha s waṭas, d win yessawalen tidet, yessawaḍ tussna akked umaynut i yimeɣriyen ladɣa deg wayen yerzan Tamaziɣt akked yidles-is. D aɣbalu ideg yezmer yimeɣri ad d-yagem aṭas n wayen yelhan. D ayen ara t-yesselḥun ɣer sdat.

Tadiwennit, yexdem-itt:

Sadaq Bendali

*https://sadbendali.blogspot.com/2020/12/tadiwennit-d-hasiba-xerbuc-taselmadt-n.html*


Asemgired ger "e" d "a"

**Aṭas n yimdanen, ur teggen ara amgired ger sin yimesla "a" d "e". Sin yimesla-a, myeqraben aṭas (deg ususru). Tikwal, ad teḥḥared acu n usekkil ara taruḍ, ma d a neɣ d e! Di tilawt, d ayen isehlen maḍi ma nerra tamawt ɣer wamek yettususruy yal yiwen seg yimesla-a. Ha-t-a wamek:**

**Mi ara tiliḍ tebɣiḍ ad taruḍ awal akken iwata,**

1. Ad taruḍ awal, ad teğğeḍ amkan n usekkil d ilem, md:

-taf.t, azr.r, am.ziɣ, as.ru

2-Tura, ɣer-d awalen war tiɣri:

-taft, azrr, amziɣ, asru.

3-Mi d-teɣriḍ awalen, ẓer ma ibeddel ususru ger

wamek i ten-tessusruyeḍ si zik d tura qbel ad

ternuḍ tiɣri ilaqen deg umkan-is.

4-Deg wawalen akk, ibeddel ususru, ihi d "a" i

ilaqen ad t-taruḍ deg wadeg n tneqqiḍt:

-tafat, azrar, amaziɣ, asaru.

5- Ad d-nernu awalen nniḍen, ad nexdem am

tazwara:

-tam.ṭṭut, ib.dd, am.nzu.

6-Ad d-nɣer yal awal send ad nernu tiɣri iwatan:

- tamṭṭut, ibdd, amnzu.

Da, mi ara d-nɣer, awalen nessenṭaq-iten akken i nuɣ tanumi neqqar-iten, i asen-nsell neɣ i ten-nessen.

**Ihi, di tegnit am ta, d "e" ara naru deg wadeg il****em:**

- tam**e**ṭṭut, ib*e*dd, am**e**nzu.

**Kra n wawalen ideg nettaru "a":**

*aḍ.r/aḍ ar, tamɣ.rt/tamɣart, amd.n/amdan, am.ru/amaru, ag.dir/agadir.*

**Kra n wawalen ideg nettaru "e":**

*nekc.m/nekc em, igid.r/igider, ig.n/igen, im.nsi/imensi, m.dd.n/medden, alɣ.m/alɣem.*

**Sadaq Bendali**


Tasleḍt (1)

(akken i d-tettili di tesnawit d uɣerbaz alemmas)

**Kra n yimedyaten n tesleḍt:**(akken i d-tettili di tesnawit d uɣerbaz alemmas)

*Tuzen tabrat i nanna-s.**Ad yekcem waruy deg uεerqub n yibawen.**Yettawi-as-tent-id uqcic, tameddit.*

**Tafyirt 1: ***Tuzen tabrat i dadda-s.*

**tuzen:**d amyag yeftin ɣer yizri ilaw d wudem wis 3 n wasuf unti.

**t:**d amatar udmawan, d amigaw (d asentel).

**uzen:**d afeggag, d aseɣru umyig (amyagan)

**tabrat**: d isem asuf unti, deg waddad ilelli, d asemmad usrid.

**i:**d tanzeɣt

**dadda:**d isem asuf amalay, deg waddad amaruz, d asemmad arusrid.

**s:**d amqim awsil, d asemmad n yisem.

**Tafyirt 2:** *Ad yekcem waruy deg uεerqub n yibawen*.

**ad**: d tazelɣa n yimal (n wurmir).

**yekcem:**d amyag yeftin ɣer wurmir d wudem wis 3 n wasuf amalay.

**ye:**d amatar udmawan, d amigaw (d asentel).

**kcem:**d afeggag , d aseɣru umyig (amyagan).

**waruy:**d isem amalay asuf, deg waddad amaruz, d asemmad imsegzi (asegzay - n umeskar)

**deg:**d tanzeɣt.

**uεerqub:**d isem asuf amalay, deg waddad amaruz, d asemmad s tenzeɣt.

**n:**d tanzeɣt.

**yibawen:**d isem asget amalay, deg waddad amaruz, d asemmad n yisem.

**Tafyirt 3:** *Yettawi-as-tent-id **uqcic, tameddit.*

**yettawi-id:**d amyag yeftin ɣer wurmir ussid ilaw d wudem wis 3 n wasuf umalay.

**ye:**d amatar udmawan, d amigaw (d asentel)

**ttawi:**d afeggag, d aseɣru umyig (amyagan).

**as:**d amqim awṣil n umyag, d asemmad arusrid.

**tent:**d amqim awṣil n umyag, d asemmad usrid.

**id:**d tazelɣa n tnila.

**uqcic:**d isem asuf amalay, deg waddad amaruz, d asemmad imsegzi (asegzay - n umeskar)

**tameddit:**d amernu n wakud.

*Sadaq Bendali*

*https://sadbendali.blogspot.com/2020/12/tasledt.html*


Alqaḍ n uzemmur

*Azemmur, d agerruj i aɣ-d-ǧǧan lejdud-nneɣ, azal-is meqqer deg useddu n tudert-nneɣ n yal ass. *

**Melmi d wamek d-yettili ulqaḍ n uzemmur?**

Beddun medden azemmur di taggara n ḥertadem, ticki yebda yettuɣal d aberkan. Ad ruḥen qbel ad sfeqden azemmur ma yurew, ad fersen tizemrin, ad asent-kksen inijjel neɣ tiεfert ma tezzi-d i tzemmurt.

Mi d-yewwed lawan n ulqad, imelqaḍen ttḥirin ad d-jemεen rrezq-nsen, ad beddlen lecɣal. Xas akken yettili εeyyu d leεtab di tallit n uzemmur, yettili daɣen uqesser d unecraḥ, tukksa n lxiq d umerreḥ di tẓegwa d yiεerqab.

Mi ara ffɣen yimelqaḍen seg uxxam, yal wa acu yettawi yid-s ; wa d amextaf, wayeḍ d tagelzimt neɣ taqabact...wa d tagella ara ččen dinna, s tuget imesdurat ḥemmlen ad awin seksu, iniɣman, latay neɣ ciṭ n lqahwa. Di teẓgi, ayen tewwiḍ ẓid yerna yettili laẓ ...

Mi wwḍen yimelqaḍen ɣer yiger, ad bḍun gar-asen amahil ; win i iceṭren ad yali ɣef tzemmurt, wid meẓẓiyen d wid meqqren ad leqḍen di lqaεa. Ma d win yessnen afras, ad yefres tazemmurt, ad as-yekkes ifurkan ara tt-iḍurren, wid i as-yettekksen lǧehd neɣ wid yerran d asawen ...Lewhi n 12:30 ad d-zzin d agraw ɣer yimekli d-ḥman ɣef tmes i ceεlen. Ma wwin latay ad tessegrin, win yesεan taɣellayt igellu s lqahwa isewway-itt din. Mi fukken učči, ad uɣalen srid ɣer ulqaḍ, ulac asgunfu. Ad kemmlen amahil-nsen s lḥir uqbel ad yader yiṭij.

Tameddit telḥeq-d, asemmiḍ yebda-d d lawan n tuɣalin s axxam, win yesεan zzayla ad yuɣal d afessas, ma d win ur nesεi ad iεebbi azemmur ɣef uzagur-is neɣ ɣef tuyat-is. Ad t-yawi srid ɣef lemεinesra, ad t-yesmir ɣer uεric-is, ad yettmuqul deg-s acḥal mazal ad yeččar.

Ticki wwḍen yimelqaḍen s axxam, εeyyu d tisfi, tidi .. maca mi d-mmektan lɣella ara d-awin, ad asen-d-tuɣal tezmert, ul-nsen ad yefreḥ.

**Tiwizi d llsas n tudert di tmurt n Leqbayel.**

Di tallit n uzemmur, imesdurar ttemεawanen gar-asen, wa ur yettaǧǧa wayeḍ, tiṭ n wa ɣef wa akken qqaren . Win yesεan aṭas n uzemmur yettawi yid-s tiwizi, amma i ulqaḍ, amma i uzway. Zik, lɣella tella aṭas, imdanen d tamurt ay d ccɣel-nsen . Ulac tawacult i ileqḍen weḥd-s, ttemεawanent gar-asen akken ad kfunt zik.

Ass n twizi d tameɣra, bab n wayla ayen akk yesεa ad t-yawi i yiwiziwen, ad ten-iεuzz. Ma yejmeε acedluḥ (lexliε) ad t-id-yeddem, win i izemren i uksum neɣ ayaziḍ ad t-id-yaɣ. Win ur nesεi, ad yawi ayen fessusen fell-as ; seksu s yibawen (leɣmud) neɣ seksu s lḥemmez. Mi ara tili twizi ttilin yicewwiqen, zehhun iman-nsen, ttgen-d lḥir i ulqaḍ. Wigi d kra seg-sen :

*A iwiziwen*

* Rebbi ad aken-iεiwen*

* Kemmlet akka*

* Tirni d asawen*

* A iwiziwen*

* A at uqendur*

* Kemmlet-aɣ tirni*

* Akka ar ṭṭhur*

* A iwiziwen*

* A ay uḥayek*

* Kemmlet -aɣ tirni*

* Akka ar yimidek*

* *

* Ad nelqeḍ azemmur*

* Ad nesser aεemmur*

* Tajmilt i Rebbi*

* I aɣ-igan amur*

* Azerzur urqim*

* Ers-d ad neqqim*

* Taṭuṭaḥt tezweǧ*

* Tameqqrant teqqim*

* *

* A Lbaca Weεli*

* Aqerru n yisɣi*

* Iḥemmel seksu*

* Mi ara as-yernu iɣi*

* A lbaca Weεli*

* A bu yedmaren*

* Iḥemmel seksun*

* Ma llan yibawen.*

**Seg uεeqqa n uzemmur ɣer zzit yeṣfan**

Mi ara yawi bab n wayla azemmur-is ɣer lemεinesra, bab n tsirt ad t-iεemmer ɣer yiɣuraf syin ad t-rren ɣer tesnatin, ad smiren aman yeḥman fell-as, ad d-teffeɣ zzit ad d-teεzel ɣef umureǧ d legric. Aṭas n lesnaf n zzit i yellan:- Zzit n uḥeccad i d-yekkan seg useklu n uḥeccad.

- Zzit ur kkin waman (zzit n uɣaref ), telha mliḥ d ddwa.

- Zzit i nessexdam i wučči d tin yesεan aman.

Ula d azemmur aṭas n lesnaf i yesεa ; lǧerrazi, acamlal, aḥerri d uzebli. Tazemmurt, nnfeε-is meqqer, ifer-is d ddwa, asɣar-is i lḥamu. Ma d zzit-is tugar-itent akk ; učči, d ddwa, aṭas n twaculin i yeddren yis-s.

Ihi, tewwi-d fell-aɣ s tsuta n wass-a, ad nesseḥbiber fell-as, ad tt-nefres, ad tt-nenqec ... ad tt-neḥyu akken i aɣ-teḥya

Urant-t:

*- Lagil Lina*

*- Ureḥmun Lina*

*- Ɛemmam Tiziri*

D tinelmadin n useggas wis 3, deg:

__Uɣerbaz alemmas Unar Muḥemmed - Mεatqa__

*tutlayt-inu*

*https://sadbendali.blogspot.com/2020/12/azemmur.html*


Tamaziɣt Musawi, taselmadt di tesnawit d youtube

**Ssarameɣ ad teddukkel tarwa n Tmazɣa u ad taɣ Tmaziɣt di yal tamnaḍt n umaḍal**

*Uɣen tanumi wid i kem-iẓerren di youtube, tessenkadeḍ-d timsirin n Tmaziɣt d tedwilin. Assa, teɣli-d tegnit, ini-aɣ-d anta i d Tamaziɣt Musawi?*Tamazight Moussaoui d taselmadt n Tmaziɣt deg tesnawit n Aliane Hmimi deg Ccerfa, d taneɣmast d tameɣnast n Tmaziɣt.

*Melmi tebdiḍ irmuden-im di youtube?*

Ldiɣ tameglit-iw youtube deg taggara n maggu neɣ 29 maggu 2020.

*Amek armi, kemm yellan d taselmadt n Tmaziɣt di tesnawit, terniḍ tudfeḍ deg wallal-a atrar, tesselmadeḍ daɣen?*

Imi aṭas iyi-d-yesuturen ad asen rnuɣ timsirin dɣa walaɣ iẓeḍwa inmettiyin-a i d allal yufraren i usiweḍ n yizen s sshala, ama i uselmed ama i tgemmi sumata.

*Acu d iswi-nnem agejdan di leqdic-a?*

Iswi-w ad yettwassen yidles-nneɣ deg umaḍal meṛṛa.

*Iwumi txeddmeḍ tidwilin d temsirin-im. Ini-aɣ-d wi yeṭṭafaren leqdic-im.*

Aselmed neɣ timsirin, xeddmeɣ-t i yiεerbawalen d yinelmaden yeqqaren deg yiɣerbazen ama d alemmas neɣ d tasnawit. Tidwilin neɣ timsirin xeddmeɣ-tent akk i yimsefliden, ttabaεen-iyi-d seg yal tamnaḍt deg ddunit, neɣ deg ukkuẓ n tɣemmar, seg Marikan, Kanada, Fransa, Meṛṛuk, Rrus, Saεudiya, Sudan, Tunes, Lezzayer iban..

*Yal amahil (yal tamsirt n youtube) yesra i wakud n usewjed, glem-aneɣ-d annect-a. Ahat yessefk-as ddeqs n wakud!*

D tidet, timsirin uḥwaǧent aṭas n uheggi d wakud imi yettili umaynut yal tikkelt.

*Tamsirt n youtube akked tin n tesnawit, εedlent neɣ mgaradent? Ssegzi-aɣ-d.*

Ur εdilent ara temsirin n youtube d tesnawit imi deg youtube, anelmad ireffed kan ayen yuḥwaǧ, ur iḥemmel ara tuzzya d tunnḍa.

*D acu n tmussniwin i ilaqen ad tent-yesεu win ara igen iman-is di taɣult? D acu n wallalen akk i tessemraseḍ?*

Win ara yegren iman-is deg leqdic ilaq ad t-yissin, ad yesεu deg wallaɣ-is. Ma d allalen seqdaceɣ, d asawal kan tasaεet-a.

*Di tsensegmit d tesnalmudt, d acu ay tessexdameḍ d tarrayt? Ahil, tettjerrideḍ-t si tazwara neɣ tetteggeḍ timsirin ta deffir ta, deg wakud-nsent?*Youtube mačči am uɣerbaz, iswan-is mgaraden, tarrayt-is temgarad daɣen.

*Yella wi am-yettaken afus n tallelt? Ini-aɣ-d amek (techniquement)?*

D argaz-iw kan i yi-d-yettεawanen s ufilmi, ma d asebɣes aṭas iyi-yessebɣasen.

*Nga tamawt tessexlaḍeḍ tutlayin nniḍen deg uselmed-im. Acu d iswi-m deg waya?*

Sexlaḍeɣ gar tutlayin akken aṭas ara yegzun ayen d-qqareɣ ama d imawlan neɣ d wid ur nessin ara Tamaziɣt.

*Dɣa seg yidis-a, ini-aɣ-d ma llan yiεerbawalen i yeṭṭafaren timsirin-im d tedwilin i tessenkaded.*

Ih. Llan aṭas n yiεerbawalen bɣan ad issinen Tamaziɣt.

*Massa Musawi, d tayemmat, d taselmadt, tqeddec di youtube; amek i tessawaḍeḍ, txeddmeḍ-tent akk? Ansi d-tgemmreḍ akk tazmert i waya (hh)? Amek i tessudduseḍ iman-im? Ahat mačči d ayen isehlen!*

Mačči d ayen isehlen ad tekkreḍ akk i ccɣel maca mi ara tḥemmleḍ taɣawsa s lferḥ ara tt-txeddmeḍ, leεtab ur t-id-nettader.

*Nezmer yiwwas ad kem-nẓer deg tilibizyun neɣ ad am-nsel di radyu deg usenked n kra n tedwilt?*

Ahat! Ayɣer ala. D asirem.

*Amek tga tmuɣli ama n twacult-im, ama n yinelmaden-im ɣur-m, di leqdic-im n youtube?*

Ḥemmlen mliḥ ayen xeddmeɣ, ṭṭafaren-iyi-d akken ma llan, dɣa ad ten-snemmreɣ, ama d argaz-iw, * arraw-iw Dyna, Lydia, Amar*, d

**.**

*yinelmaden-iw n tesnawit n Ɛelyan Ḥmimi deg Ccerfa**D acu i ilaqen neɣ i ixussen i tutlayt-nneɣ akken ad teffeɣ ɣer tafat, ad teṭṭef amkan i tuklal di tmurt-nneɣ neɣ ger tutlayin nniḍen, deg umaḍal?*

Tameslayt-nneɣ, tuklal ad tt-neseqdec deg yal taɣult, ad nzux yis-s, ad nesεu nnif fell-as, akken ad d-tifrir ɣer sdat.

*Efk-d yiwen yizen i wid yesεan tismin ɣef Tmaziɣt. Rnu-d awellih i wid iwumi semmḍit wulawen-nsen ɣef tutlayt-nsen d tmagit tanaṣlit n tmurt-nsen.*

Qqaren yimezwura: win ur nesεi nnif, awer t-id-yaf lexrif. Tamaziɣt tejreḥ uqbel Ṛṛuman, ass-a tuḥwaǧ lehna, tuḥwaǧ allaɣen.

*Tkeccmeḍ ɣer ublug-nneɣ "tutlayt-inu"?*

Ih. keccmeɣ mi ad iyi-tettunefk tegnit.

*D acu i d tamuɣli-m fell-as (neɣ ɣur-s)? *

Ad ak-iniɣ tanemmirt ɣef leqdic-ik, trennuḍ-d aṭas i Tmaziɣt, tqeddceḍ seg wul.

*Ma nessuter-am acu tessarameḍ i yimal, acu ad d-tiniḍ?*

I yimal nessaram ad d-yas wass Tamazɣa, ad myeεqalen warraw-is, tutlayt-nneɣ ad d-tifrir gar tmura. Tanemmirt.

Tadiwenanit, yexdem-itt **Sadaq Bendali**

*https://sadbendali.blogspot.com/2020/12/tamazit-musawi-taselmadt-di-tesnawit-d.html?m=1*


Tajerriḍt n tuqqna - tizdit

*ssnent*, nessusruy-it am wakken d yiwen wawal maca di tilawt, llan sin (amyag + awsil-is). Ihi yessefk ad nerr tizdit gar-asen. ad naru:

**. A-tent-a ihi tegnatin ideg tettili:**

*ssnen*-*t***1. Tizdit, ger sin wawalen:**

**Isem d uwsil-is: **

*- Tutlayt-nneɣ*

*- Akal-nsen*

**Tamawt:**

Isem, yezmer ad yili deg wadeg-is usenfal-is:

__Igran-nsen/ __

-*Wigi-nsen (amqim ameskan d uwsil-is)*

*- Imeẓyanen-nsen (arbib d uwsil-is)*

**Amyag d uwsil-is usrid neɣ arusrid:**

__a-d uwsil usrid:__

*- Ufan-tt*

*- Neẓra-ten*

__b-d uwsil arusrid:__

*- Zemreɣ-asen*

*- Fkant-as*

**Amyag d tzelɣa n tnila:**

Amyag, mačči ala awsil i izemren ad yeqqen ɣur-s.

Ula d tizelɣiwin n tnila **" d" **d **"n"**, zgant qqnent s tezdit ɣer umyag. Tazelɣa n tnila, ur tezmir ara ad tili d aferdis ilelli di tefyirt:

*- Tuɣalemt-d **- Ad n-aseɣ*

__Tamawt:__

Tikwal, ttilin yiwsilen di sin:

*- Mudden-as-tt*

*- Ad as-tt-mudden*

Tikwal, trennu ɣur-sen tzelɣa n tnila daɣen:

*- Yewwi-as-tt-id, yewwi-as-tt-in*

*- Ad as-tt-id-yawi, ad as-tt-in-yawi*

**Tanzeɣt d uwsil-is: **

*- Deg-sent*

*- Γur-neɣ*

*- Nnig-k*

**Asnekdan d uwsil-is: **

*- Aql-i, aql-iken*

*- Ha-ten, ha-tt*

__Tamawt:__

Tikwal, trennu daɣen tzelɣa n tnila ɣer

usnekdan:

*ha-tt-an, ha-ten-a ...*

**Asestan (amattar) d uwsil-is: **

Akken i neẓra di temsirt n yisestanen, asestan, yettili d amernu neɣ d amqim.

__a- amernu asestan d uwsil-is:__

- *Anida-ten, acḥal-it, ansi-tt, acu-t, acu-as-t...?*

__b- amqim asestan d uwsil-is:__

- *Anwi-ten, anta-kem anwa-t, anti-tent...?*

**Tamsirt, ad tkemmel.**

**2. Tizdit, deg wawal uddis:**

**3- Tajerriḍt ger tefyar.**

**4- Tannuft (n tazwara n tefyirt).**

*Sadaq Bendali*

*https://sadbendali.blogspot.com/2020/12/tajerridt-n-tuqqna-tizdit.html?m=1*


Tinfaliyin tusbikin - asbak

Am di tutlayin nniḍen, di Tmaziɣt, llant tenfaliyin

tusbikin. Tanfalit tusbikt, tettili d aggay n wawalen yettemyeḍfaren neɣ d tafyirt. Ilaq ad nẓer belli tesεa yiwen unamek kan, ur yettb0ddil ara. Daɣen, yemgarad ɣef unamek ara d-fken wawalen-is ma bḍan, yal yiwen iman-is. Tikwal, tinfaliyin tusbiin, ttilint d inzan.

__Amedya 1:__

*Ikeccem ger yiccer d uksum.*

__Anamek-is: __

Yettḥettic, yettnadi aṭas ad yefhem, xas d ayen i t-yexḍan - Mačči dɣa, yezmer walbeεḍ ad yaweḍ ad yekcem ger yiccer d weksum n uḍad: ulamek, d awezɣi.

__Amedya 2:__

*Temlal tasa d way turew.*

__Anamek-is: __

Mlalen-d akk wid εzizen, ayt yiwet twacult. Wamag, tasa ur tettarew ara. D amdan (tameṭṭut) i yettarwen i iseεεun arraw-is.

__Kra n tenfaliyin tusbikin:__

__Kra n tenfaliyin tusbikin:__

*Ur d-smektay agujil ɣef yimeṭṭawen.**D aseqcer n temẓin.**Efk-as afus n tallelt.**Di tuqqna n tiḍt.**D afus-is ayeffus.**Yefla ufus-is.**Flan leǧyub-is.**Acḥal ɣezzif yiles-is!**Ulin-as yidammen ɣer uqerru.**Ur yettenneḍ ara iles-is.**Ayɣer la tettfeẓẓaḍ di tqeṭṭiḍt!**Ur yeẓri Ḥemza anida yenza.**Uεuss igenni d tmurt.**Ad tɣeẓẓeḍ iḍudan-ik.**Adder-d aydi, teddmeḍ aεekkaz.**Amdan (argaz) yettwaṭṭaf seg yiles.**Iles ẓiden iteṭṭeḍ tasedda.*

**Sadaq Bendali**

*https://sadbendali.blogspot.com/2020/12/tinfaliyin-tusbikin-asbak.html?m=1*


Tajmilt i Yidir

*Ger tejmilin i as-yuɣalen i Yidir deffir tmettant-is, aḍris n Ɛli Bexti deg ugraw FB "tunt-inu", yufrar ɣef wiyaḍ. Ta, d tamuɣli-nneɣ. Ameskar, yefren-d, yelqeḍ-d imeslayen seg yifyar n tezlatin n unaẓur aqbayli, azzayri, amaziɣ; yessemlal, yessemsawi deg-sen armi d yebna tajmilt yecban tasrit. Izen n Ɛli Bexti dakken Idir, xas temmut tfekka-s, netta yedder, ad yedder. D tigemmi i d-yeǧǧa i tsutwin s wayes ara yedder, ara yettwabdar. Abrid i yuɣ di tudert-is ahat d winna ara yaɣ ugdud-is i lebda.***Yemmut Ḥamid, yedder Yidir**

Baba inuba, iruḥ, yelli Ɣriba teggujel, yeǧǧa-tt uzwaw i ndel s umendil awraɣ.

Ay nkukra d aɣbel n lmut, assa teẓẓel-d afus-is. Limmer d aεdaw i t-yenɣan, nekkni yid-s, ad nemseglu, imi d lmut i t-yewwin, ad nerfed isem-is, xir ma nru. Nekker sbeḥ, nufa-d liḥala tluɣ, timɣarin, tislatin, tinuḍin d tlewsatin steqsayent ma d tidet ayen yeḍran. D tidet adrar-inu, assa yeḥzen, tawaract n wudi n ssendu iseg i d-nemceḥ tezder di lqaε n teccuyt, tiziri yeḍwan, iɣumm-itt usigna.

Muqleɣ taddart n At Yanni, Yidir walaɣ udem-is. Cfiɣ amzun d iḍelli mi yebda ccna, Mεemmri, yenǧer abrid i tira, Yidir ikemmel-as s ccna. Yefka azal i wawal, yecna ɣef ugdud, tilelli, lḥerma, tadukli, lefhama. Iwessa-aɣ ɣef tegmat, yezzuzen-aɣ s tmacahut n tsekkurt. Isem-is inuda leεrac, yerna timdinin. Anta tutlayt i s wayes i zemreɣ ad ruɣ fell-ak ass-a? Taglizit, Tarumit neɣ Tamarikanit? Ala ur teεriq ara teɣribt-iw, ad ruɣ kan s Teqbaylit. Ttxil-m a lmut ur t-ttɣeyyir, yesbur tacḍaḍt n lejdud.

Ḥamid yemmut, Yidir mazal ad yidir gar-aneɣ. Sgunfu di talwit, xas teǧǧiḍ-aɣ, teǧǧiḍ-aɣ-d.

Ɛli BextiƐli Bexti

*tutlayt-inu*

https://sadbendali.blogspot.com/2020/12/tajmilt-i-yidir.html?m=1


Ismawen isuddimen

**1. Isem n umeskar/n umigaw:**

D isem yemmalen wi igan tigawt, yettas-d seg umyag n tigawt, md:

*amekraz si krez (d win ikerrzen)**anelmad si lmed (d win ilemmden)**aberraḥ si berreḥ (d xin yettberriḥen)**axeddam si xdem (d win ixeddmen)*

**2. Isem n tigawt:**

D isem i d-yettusuddumen seg umyag n tigawt, md:

*učči si ečč**tira si aru**aqerdec si qqerdec**azway si zwi*

__Tamawt 1:__*Tikwal, isem n tigawt yettawi isem akmam n tɣawsa neɣ agmuḍ i d-tesseggray tigawt, md:*

**- Učči,**d isem n tigawt ma yerza**tigawt yeḍran/iḍerrun.**

**- Učči,**d isem akmam n tɣawsa, ma yerza**tagella neɣ ayen yettmeččan.**

**- Tira,**d isem n tigawt neɣ**ayen iga win yuran.**

**- Tira,**d isem akmam n tɣawsa neɣ**ayen yettwarun.****3. Isem n tɣara****:**

D isem i d-yettusuddmen seg umyag n tɣara, md:

*tebrek si ibrik**temses si imsus**acmat si cmet**taẓayt si aẓay*

**4. Isem n wallal:**

D isem n tɣawsa swayes tḍerru tigawt.

*tasalelt si all**amger si mger**timceḍt si mceḍ**tisiqqest si qqes*

__Tamawt 2:__

Γer yismawen-a isuddimen, nezmer ad nernu tasmilt nniḍen. Ta, d iglem neɣ arbib imi yettemcabi aṭas ɣer yisem di talɣiwin: ila sin yemḍanen, snat tewsatin d sin waddaden. Ihi, iglem (arbib), ula d netta, d awal asuddim. S umata, nessuddum-d igelman deg yimyagen n tɣara, md:

*asemmaḍ si ismiḍ**unciw si ncew**ameqqersu si qqers**azuran si uzur*

Akken i llan yigelman (irbiben) ttusuddmen-d seg yimyagen i llan wid i d-yettusuddmen seg yismawen, md:

*alibi si Libya**akanadi si Kanada**akudan si akud*

* Awalen n yimezdaɣen tmura, zemren ad ttusmersen d irbiben neɣ d ismawen, am:

*akubi: d ayen yerzan Kuba neɣ d amezdaɣ n Kuba.**anijiryan: d ayen yerzan Nijirya nen d amezdaɣ n Nijirya.*

*Sadaq Bendali*

*https://sadbendali.blogspot.com/2020/12/ismawen-isuddimen.html?m=1*


Aḍris n unelmad Nayt Ǧudi Muḥend Ṭahar

**Antirnat d udlis**

**Anelmad: **

*Nayt Ğudi Muḥend Ṭahar ,*

__Taneɣrit:__* 3AST2 (G:A)*

*Taddart n Lǧemεa n Ssariǧ, *

__Tasnawit__: *Smaεili Σli d warraw-is.*

Antirnat d yiwen n wallal i d-yennulfan yakan, yuγ amkan ameqqran di tudert n yimdanen axaṭer yessemras-it di yal taγult neγ taγawsa i yeḥwaǧ. Ihi, nezmer ad d-nini d akken antirnat d allal seg yiwet n tama yenfeε, si tama niḍen yeṭṭurru.

Tamezwarut, antirnat tettεawan amdan mliḥ di tudert-is n yal ass imi yezmer ad t-yessexdem di lxedma-ines neγ di leqraya-s. Akken diγ tameṭṭut tezmer ad t-tessexdem i wakken ad telmed asewwi.

Tis snat, amdan yezmer ad yesnerni tamussni ines s usexdem n antirnat imi aṭas n tmussniwin i nezmer ad d-nekkes seg-s (idlisen,…) Tis tlata, akka tura, nezmer ad d-nini d akken qrib ad yuγal kullec ileḥḥu s antirnat, amedya, di tmura i irebḥen (Fransa, Marikan…), lγaci ur ḥwaǧen ara ad ffγen i wakken ad d-aγen leḥwayeǧ. Llan les “sites” antirnat ttwaxedmen i lbiε n tγawsiwin.

Lameεna, antirnat-agi tezmer ad tḍurr amdan xas akken aṭas n yibaγuren i tesεa, imi amdan aṭas n wakud i yesruḥuy mi ara yessexdam antirnat, dγa ad d-yaf iman-is isεedda-d ass yemmed netta ur yettfiqi. Diγen, llan kra tneṭṭeḍ-iten antirnat-agi, uγalen ur zmiren ara ad idiren ma ulac-itt, ayagi d ayen ur nelhi ara.

Si lǧiha niḍen, adlis d ameddakkel n umdan, imi yettεawan amdan iwakken ad yesnerni timussniwin-is. Leqraya n yidlisen d armud igerzen mliḥ, aṭas n yirmad i yif. Maca nezmer ur d-nettaf ara aṭas n leḥwayeǧ deg udlis, dγa nessexdam antirnat. Ihi nezmer ad d-nini d akken antinat d udlis d sin wallalen i inefεen aṭasamdan di ddunit-is.

*Tutlayt-inu*

*https://sadbendali.blogspot.com/2020/12/adris-n-unelmad-nayt-gudi-muhend-tahar.html?m=1*


Tadiwennit d tselmadt n Tmaziɣt, Tilelli Bellal

**Tesselmad inelmaden Icinwaten n tesdawit n Hibey - Hebei ɣef umeccaq EAD**

*Massa Tilelli Bellal, d yelli-s n Tubiret, tlul deg useggas n 1992 di tɣiwant n Uɣbalu. Tekker-d di taddart n Tqerbust, taddart meqqren akk gar tudrin n Leqbayel. Dinna i telmed ama deg uɣerbaz amenzu, deg uɣerbaz alemmas neɣ di tasnawit. Deg useggas n 2011, tewwi-d lbak di tutlayin tiberraniyin, syin tekcem ɣer Tesdawit n Tubiret, anda i d-tewwi agerdas-is n Master 2 di tsekla tamaziɣt. Assa, a-tt-a d taselmadt deg uɣerbaz alemmas, daɣen tessewjad aduktura-is deg tesdawit Akli Muḥend Ulḥaǧ.*

**Nesεa yiwen yisalli d akken tesselmadeḍ Tamaziɣt/Taqbaylit i Yicinwaten. Yella waya?**

Ih, d tidet, yella waya, aql-i sin wagguren aya , segmi bdiɣ sselmadeɣ Icinwaten. Di tazwara, ula d nekk ur umineɣ ara belli zemren ad tt-ɣren di Cinwa,-ma yella di tmurt-nneɣ yakan aṭas i tt-iɣunzan. Acu kan, ilaq ad nẓer belli deg tmurt n Ccin, gren-as irebbi i tutlayt-agi kraḍ n yiseggasen-aya, di tesdawit n Hebei. Ur d-qqareɣ ara d nekk i d tamezwarut ara tt-yeslemden, maca tajmilt ad tuɣal i snat n telmeẓyin tiqbayliyin i yerzan ɣer tmurt-agi, yiwet dɣa d taselmadt n Talmanit, d nettat i asen-yefkan tikti-agi akken ad d-rnun tutlayt tamaziɣt, d tidet ur telli ara deg wannar, acu kan tessaweḍ tga-as adeg gar tutlayin i d-rnan akken ad tent-issinen, syin tuɣal tewwi tilemẓit-nniḍen, ula d nettat ur teɣri ara Tamaziɣt, maca texdem ayen iwumi tezmer. Aseggas-a, walan belli tutlayt, gan-as amkan, ḥwaǧen iselmaden akked wid d-yeffɣen s ugerdas n tutlayt d yidles amaziɣ, dɣa gan-d ulɣu di Facebook, anda i d-nnan belli ḥwaǧen win ad yeslemden tutlayt-a; tidet kan di tazwara, am nekk am waṭas n yimeddukkal ur numin ara, neɣ meḥsub nenna-as ulac akk deg-s waya, maca, xas akken nniɣ, ad aẓeɣ, ulac d acu ara xesreɣ, ɣer taggara, qeblen-iyi-d nekk akked yiwet n temdakkelt i d-yeffɣen deg tesdawit n Bgayet. Qeblen-aɣ-d di snat yid-nteɣ, imi gar yimezwura i yerran ɣef tiɣri n wulɣu, rnan ufan belli di snat nettheggi duktura di tutlayt-agi. Ma zik qqaren: sutret tamussni, xas lukan ad tt-tafem deg Cinwa, ass-a ad d-nini, slemdet Tamaziɣt, xas lukan di tmurt n Cinwa. Meḥsub dagi, ara negzu timettiyin yettaẓen di tmussni, ur nettɣunzu ara tutlayin; akked tmettiyin yettebɛaden ɣef tmussni, yettegdalen tutlayin.

**Amek ttuheyyan lecɣal s wudem unṣib? Amek teddun?**

Am wakken i d-nniɣ yakan, sin n wagguren-aya segmi bdiɣ aselmed, iban kan s wudem unṣib, ayen ilaqen akk ad d-yekk si tedbelt-nsen yewweḍ-iyi-d. Anfafad-agi n Kuruna, aṭas n temsal i yesseḥbes, ama da, ama dihin, maca xas akken aselmed yella-d ɣef umeccaq "à distance" - EAD.

**Wi d-yezgan fell-as d lmendad deg wayen yerzan aseddu adeblan?**

Ilaq ad nẓer belli mačči d agezdu s lekmal i as-yettuheyyan i Tmaziɣt deg tesdawit-agi n Hebei, maca qqaren-tt d almud, deg ugezdu n tutlayin tafransist d talmanit, maca fkan-as 22 n tsaεtin deg yimalas. Ɣef uqerru n ugezdu-agi, mass Louis Wang, d netta i d amɣar - "doyen", meḥsub yid-s i yettili wawal ɣef wayen yerzan tadbelt.

**Anamek-is, d yiwet tanga ger tutlayin tiberraniyin nniḍen!**

Ih, akka swaswa.

**D anwi i d-yelhan deg uselmed? D Tilelli Bellal iman-is neɣ yella win nniḍen?**

Ala, ass-a, aql-anteɣ di snat yid-nteɣ i nesselmad, nekk akked yiwet qqaren-as massa Xerbuc, ula d nettat tesselmad yid-i; dɣa d nettat i yebdan aselmed d tamezwarut fell-i, acku nettat teṭṭef iswiren: wis sin d wis kraḍ, imi d nutni i d-yuɣalen d imezwura, ma d nekk ṭṭfeɣ aswir amezwaru, d imaynuten ɣer tesdawit.

**Acḥal n yinelmaden i ilemmden Tamaziɣt ɣur-went?**

Inelmaden yeqqaren ɣur-i kan, ɛeddan i 120, sin yigrawen, yal yiwen yesɛa 65 n yinelmadn; wigi d wid kan n uswir amezwaru.

**Acu tettḥulfu tmeṭṭut tamaziɣt taqbaylit mi ara tesselmad tutlayt-is i yinelmaden n tmurt n Cinwa?**

Tidet kan, xeddmeɣ aya s tumert, acuɣer? Tamezwarut, acku walaɣ tutlayt-agi, tesɛa azal, imi ssawḍen fkan-as adeg gar tutlayin tigreɣlanin nniḍen. Tis snat, acku mi ara sselmadeɣ tutlayt-agi, ttafeɣ-d lebɣi n ulmad-is sɣur inelmaden-agi n Ccin. Ur yeshil ara wayen akka xeddmeɣ, yesɛa aṭas n leɛtab, imi yessaweḍ-iyi lḥal almi sselmadeɣ deg yiḍ, acku zwaren-aɣ s 7 swayeɛ, ulamek ara leḥqeɣ taɣuri-inu imi ttheyyiɣ aduktura di tsekla n Tmaziɣt, rniɣ aselmed deg uɣerbaz alemmas, maca akken qqaren: leɛtab ur t-id-nettadder.

**Aḥuddu d uḥunnu fell-am.**

Tanemmirt.

**Tesselmadeḍ seg uxxam, acu tessexdameḍ d allalen? Inelmaden-im, anida tettilin deg wakud n ulmad-nsen? Amek tettili teywalt gar-am yid-sen? Ahat tella tɣerɣert...**

Sselmadeɣ s ttawil n antirnat, sɛan yiwen usnas - n "application" qqaren-as Ding talk, ssemrasen-tt i uselmed, yal anelmad ad yesɛu asawal-ines ɣur-s s umiḍan n Ding talk, syin ad zzuzureɣ yid-sen tamsirt, nutni ad tt-id-ttwalin, imi ssemrasen daɣen data show, mi ara tekfu temsirt, xeddmeɣ-asen iluɣma, iyi-d-ttaznen amzun d tawlaft, ttektazaleɣ-ten.

Iban kan mačči s Teqbaylit i asen-ttmeslayeɣ, imi ur iyi-d-fehmen ara, ssemraseɣ Tafransist akked Tneglizit akken ad asen-d-ssegziɣ. Ur ssawḍeɣ ara ɣer 100%, maca ẓriɣ belli izen yettaweḍ, aya yettban-iyi-d deg yiluɣma i asen-xeddmeɣ. Mačči d amahil n yiwen n wass, yeḥwaǧ akud, yeḥwaǧ ssber.

**Maca ahat simmal yettnerni uswir-nsen?**

Ih, simmal yettɛeddi yizen s sshala. Ussan imezwura, yuɛer-iyi aṭas, maca uɣalen wulfen tarrayt-iw n uselmed, wulfen-iyi. Rnu mlaleɣ-d d waṭas n yinelmaden yesɛan lebɣi meqqren akken ad lemden ugar tutlayt-agi-nneɣ.

**D acu i d igburen n uselmed?**

Di tazwara, ur sɛiɣ ara tikti n wacu ara slemdeɣ, meḥsub ayen yellan d llsas, steqsaɣ aṭas n yiselmaden d yimdukkal, llan wid ixedmen d yiɛerbawalen, nudaɣ ɣur-sen acku nutni mlalen-d neɣ xedmen akked wid ur nettmeslay ara Tamaziɣt, neɣ Taqbaylit; fkan-iyi-d tamussni-nsen, akka am mass Usdiden Xellaf akked mass Xaled Ɛecwi. Am wakken daɣen i ɛerḍeɣ ad mmeslayeɣ d yiselmaden yellan deg tesdawit, imi walaɣ amzun akken ilaq ad ten-nesteqsi imi nutni zwaren-aɣ di tirmit, maca tidet kan, ulac tiririt axxi s wafud igerzen. S wakka, uɣaleɣ iman-iw kan i ɛerḍeɣ ad d-ssumreɣ adlisfus, yes-s i ten-sselmadeɣ. Sselmadeɣ-asen tiɣawsiwin timeẓyanin kan, bdiɣ s ugemmay, d acu i isem, d acu i d amyag, amek ad d-snekdeɣ iman-iw, amek ad d-snekdeɣ amdan-nniḍen, amawal yerzan tawacult, ... Am wakken sya ɣer da, xeddmeɣ-asen timsirin n umezruy n Yimaziɣen, anida i ttmeslayen akk Tamaziɣt, aniwa-ten yimura i imucaɛen, ... imi d nutni i d-yeṭṭalaben aya, dɣa amzun akken furṣeɣ tagnit, abeɛda ɣef yimura, acku sɛiɣ iswi anda ad ten-wellheɣ ɣer tɣuri n wungalen n Mulud Mɛemmri, Mulud Ferɛun, Ṭawes Ɛemruc d wiyaḍ. Tura akka sɛiɣ 8 n yinelmaden, d nekk i yellan di lmendad n tezrawin-nsen, nniɣ-as acuɣer ala, sya d afella ungalen n Mɛemmri, n Kateb Yasin, n Ferɛun mačči d wid n Victor Hugo!

**Ma ulac uɣilif, asmi ara tḥulfuḍ banen-d yigmaḍ n umahil-im, efk-aneɣ-d tunṭict seg-sen ɣer "tutlayt-inu". Ama d**

**taseddart yuran, ama d tabidyut n usenfali... neɣ ayen yellan.**

Akka i d-testeqsam ɣer umahil-agi, ara d-nadiɣ s timmad-iw asmi ara d-uɣaleɣ s yigemmaḍ. Amahil, mačči weḥd-i kan, akken qqaren yiwen n ufus ur yettserfiq ara, yis-neɣ, yis-wen ara d-yili, igemmaḍ yelhan, nessaram-iten.

**D acu ara tiniḍ i wid-nneɣ ur nettmuddu ara azal i tutlayt-nsen? (ḥeqren-tt!)**

Awal ara d-iniɣ nekk, yenna-t-id Lewnis Ayt Mangellet: ** Laṣel-ik yezgel-ik, win tebɣiḍ yugi-k, ini-d wi k-ilan**. Ad nmuqel kan amek i fkan yigduden azal i tutlayt-nneɣ ad neḥqer iman-nneɣ. Nekk s timmad-iw, aṭas n tikkal i d-ttmagareɣ wid-nni yezgel rray, qqaren-iyi-d acu ara txedmeḍ s Tmaziɣt, ass-a ad asen-d-iniɣ, aṭas i zemreɣ ad t-xedmeɣ s Tmaziɣt.

**D acu d izen-im i wid yesεan tazmert d tmussni di Tmaziɣt?**

Izen-iw nekkini i wid yesɛan tazmert d tmussni di Tmaziɣt, d izen n yal win yesɛan tismin ɣef tutlayt-is: snernit-tt akken ad tuɣal xir n wakka, fket-d ttbut i wid-nni d-yennan di tezrawin i gan belli Tamaziɣt gar tutlayin ara yesfeḍ zzman.

**Tutlayt-inu tesnemmir-ikem aṭas, kemm, ula d tamdakkelt-im massa Xerbuc. Tiwwura, a-tent-a ldint, kecmemt-d war asṭebṭeb.**

Tanemmirt daɣen i kunwi, i aɣ-yefkan tagnit ass-a akken ad d-nemmeslay ɣef umahil-agi.

**Awal-im dɣa ɣef ublug-nneɣ!**

Ablug "Tutlayt-inu", d amaynut, xas melmi kan i d-yennulfa, maca leqdicat-is ugten, abeɛda ayen yeɛnan tutlayt tamaziɣt. Ssarameɣ-as afud igerzen, akken ad yennerni ugar. Xas ur d-kcimeɣ ara ɣur-s deg Facebook, maca yettaweḍ-iyi-d umaynut-is yal tikkelt ara d-yettuzuzer, ɣer "gmail". Tanemmirt-nwen.

**A-tt-an tegnit ɣur-m, nefka-am-tt, ini awal i wid εzizen fell-am (ma tebɣiḍ). **

Awal-iw nekk, ad t-azneɣ srid i kra n win ibedden yid-i, yumnen s wayen akka i xeddmeɣ, i twacult-iw uɣur d-ugmeɣ aṭas n tɣawsiwin, yes-sen i d-wwḍeɣ ass-a ɣer uswir-a, llan-iyi-d d afud, werǧin d-nnan ala. Tanemmirt-nwen d tameqqrant.

**Ula d kemm nesmmir-ikem aṭas nessebɣas-ikem ad tkemmleḍ deg wayen txeddmeḍ. D abrid n yiseɣ yessawaḍen i tuɣeḍ. Ar tagnit nniḍen.**

Tanemmirt i kečč diɣen d tameqqrant.

Tadiwennit, yexdem-itt **Sadaq Bendali**

*https://sadbendali.blogspot.com/2020/12/tadiwennit-n-tilelli-bellal-taselmadt-s.html?m=1*


Asileɣ n usget

**Tiɣri tamezwarut n yismawen:**

Deg usenfel n yisem seg wasuf ɣer usget, yettili ubeddel di teɣri tamezwarut. Ay-a yerza amalay akken yerza unti. S umata, tiɣri tamezwarut yettilin d ** "a, i, u"** deg usget, tettɣimi akken tella neɣ tettuɣal d "i" ma tuɣ-itt d

**deg wasuf. Talɣiwin d ti:**

*"a, u"***,**

*a/i***,**

*i/i, a/a***. Ha-ten-a kra n yimedyaten:**

*u/u*__a/i: __

Amalay: asaru/isura, aḍebsi/iḍebsiyen.

Unti: tasarut/tisura, taḍebsit/tiḍebsiyin.

__i/i: __

Amalay: ilef/ilfan, iɣzer/iɣezran

Unti: tileft/tilfatin, tiɣzert/tiɣezratin

__a/a: __

Amalay: addad/addaden, ayyur/ayyuren

Unti: tarda/tardiwin, tazzla/tazzliwin

** u/u**:

Amalay: ul/ulawen, ugur/uguren

Unti: turet/turin, tuɣmest/tuɣmas

__Tamawt:__

Kra n yismawen ffɣen i ulugen, ur t-ttḍafaren ara; daymi nettaf kra n talɣiwin d timaẓlayin, akka:

- a/u: ass/ussan, tallest/tullas

- i/a: icc/acciwen, ticcert/tuccar

- i/u: iḍ/uḍan

**Asileɣ n usget yettili-d:**

1. s tehrayt (di taggara ...n), md: axxam/ixxamen.

2. s temlellit, md: asafu/isufa, asefru/isefra.

3. s temlellit d tehrayt, di snat, md: azger/izgaren, tameɣra/timeɣriwin.

4. D amaẓlay, yeffeɣ i ulugen, md: icc/acciwen, taddart/tuddar.

__Tamawt 1:__

Ugur n teɣri tamezwarut, ilaq ad t-nmuqel iman-is kan si tazwara. Ha-t-a wamek i d-yewwi ad tili teɣri tamezwarut ma tella talɣa n usileɣ n usget teḍfer alugen (1+2+3):

- Tiɣri tamezwarut, ur tettbeddil ara, tettɣimi akken tella, md: isli/islan (i/i), ul/ulawen (u/u), addad/addaden (a/a).
- Tiɣri tamezwarut, tettbeddil, md: anelmad/inelmaden (a/i) - "a" n wasuf, yettuɣal d "i" deg usget.

__Tamawt 2:__

Asget, melmi yettili d amaẓlay? Mi ara tili truẓi di teɣri tamezwarut.

** G.M:** Sya ɣer zdat, ad d-zziɣ ɣer talɣiwin n usget s usilqey.

*Sadaq Bendali*

*https://sadbendali.blogspot.com/2021/01/asile-n-usget.html*


Inumak n wunti

D acu ay d unti?

D acu ay d unti?

Awal unti, yemmal ayen ilan assaɣ d tewtemt (féminité) n umdan d uɣersiw, md: *tameṭṭut, tislit, tamcict*… neɣ yiwet si snat tewsatin tijerrumanin ma terza taɣawsa, md: tabrat, taga, tafukt, tazzla. S wakka, ad naf unti yessenfalay:

**Asimẓey (asemẓi):**

aḍebsi/taḍebsit

aqemmuc/taqemmuct

**Tawtemt:**

amcic/tamcict

anelmad/tanelmadt

**Tayunt (aferdis seg waṭas):**

azemmur/tazemmurt

*afeqqus/tafeqqust*

__Tamawt:__

Llan kra n yismawen mgaraden wunti-nsen d umalay-nsen deg uẓar, md:

*iḥiqel/tasekkurt *

*azger/tafunast *

Sadaq Bendali

*https://sadbendali.blogspot.com/2021/01/inumak-n-wunti.html*


Asileɣ n wunti

Deg umata, asileɣ n wunti n yisem neɣ n yiglem (arbib), yettili-d s tmerniwt n "t" di tazwara d taggara n umalay. Deg yismawen, llant talɣiwin nniḍen n usileɣ n wunti.

## 1. tarrayt tagejdant "t-------t":

anelmad - tanelmadt

awtul - tawtult

axxam - taxxamt

## 2. "t" di tazwara d tmerniwt n tergalt i "t" n taggara:

"t" di tazwara, wt di taggara "t-------wt" :

ameksa - tameksawt

"t" di tazwara, "yt" di taggara "t--------yt":

aɣerda - taɣerdayt

"t" di tazwara, "ct" di taggara "t--------ct":

aḍad - taḍadect

## 3. "t" di tazwara d teɣri "a" neɣ "i" di taggara:

"t" di tazwara, "a" di taggara "t-------a":

agaref - tagarfa

"t" di tazwara, "i" di taggara "t--------i":

asusem - tasusmi

Tamawt:

Asileɣ n wunti n yigelman (irbiben), yettili-d kan s tarrayt tagejdant "t--------t", md:

aẓidan - taẓidant

unciw - tunciwt

ameqqersu - tameqqersut

Sadaq Bendali

*https://sadbendali.blogspot.com/2021/01/asile-n-wunti.html*


Timsertiyin yemgaraden

## D acu i d tamsertit?

Deg umata, tamsertit, d abeddel n ususru i d-yettilin mi ara mlilen sin yimesla (sin yisekkilen).

Timsertiyin, aṭas i yellan, ha-tent-aya amek i d-ttilint:

### 1. s tenzeɣt i yeḍfer yisem neɣ umqim:

n+t=tt: *awal n tidet - awal ttidet, adlis n ta - adlis tta*

n+w=bb: *tiḥerci n wuccen - tiḥerci bbuccen*

n+y=gg: *tabɣest n yizem - tabɣest ggizem*

deg+u=deggw: *asennan deg uḍar - asennan deggwḍar*

deg+w=deggw: *amuḍin deg wusu - amuḍin deggusu, awi deg wa - awi deggwa*

seg+y=segg: *tuɣalin seg yiger - tuɣalin seggiger*

deg+i=degg: *ilfan deg iɣezran - ilfan deggɣezran*

ɣef+u=ɣeff: *akemmus ɣef ugadir - akemmus ɣeffgadir*

ɣef+w=ɣeff: *taguni ɣef wudem - taguni ɣeffudem*

am+w=amm: *iεedda am waḍu - iεedda ammaḍu*

am+u=amm: *iḍelli am uzekka - iḍelli ammzekka*

### 2. s umqim amassaɣ i yeḍfer umyag bu umatar udmawan neɣ n umaɣun "i" neɣ "y":

i+i=igg: d *akal-is i ixeddem - d akal-is iggxeddem*

i+y=igg: *d taferka-s i yekrez - d taferka-s iggekrez*

i+i=igg: d *ungal i yura Ufulay - d ungal iggura Ufulay*

i+y=igg: *d Afulay i yuran ungal d amezwaru - d Afulay i gguran ungal amezwaru*

### 3. s tesɣunt ilan "i" di taggara d umyag ilan amatar udmawan d "i":

mi+i=migg: *cfiɣ-as mi ilul - cfiɣ-as migglul*

mi+y=migg: *usan-d ɣur-s mi yuḍen - usan-d ɣur-s migguḍen*

asmi+y=asmigg: *yella deg yinig asmi yemmut dadda-s - yella deg yinig asmiggemmut dadda-s*

### 4. s tenzeɣt "n" d yisem yebdan s yiwet si tergalin "b, f, l, m":

n+b=bb: *tameṭṭut n baba-s - tameṭṭut bbaba-s*

n+f=ff: *amendil n Faḍma - amendil ffaḍma*

n+l=ll: *axxam n Lunǧa - axxam llunǧa*

n+m=mm: *tamurt n Marikan - tamurt mmarikan*

n+r=rr: *akal n Rebbi - akal rrebbi*

### 5. s tzelɣa n yimal "ad" d umatar udmawan "t" neɣ "n":

ad+t= att: *ad tissin - attissin*

ad+n= ann: *ad nissin - annissin*

### 6. s temlilit n "ḍ" d "t":

*Tasemmaḍt - tasemmaṭ *(deg yiwen wawal)

*Teẓriḍ-t? - teẓriţ *(amyag d uwsil-is)

7. s temlilit n "d" d "t":

*Igenni d tmurt - igenni ttmurt *(tasɣunt d yisem)

*Dihya, d tamezwarut - Dihya, ttamezwarut *(tazelɣa n tilawt d yisem)

*Tezdeɣ d teslit-is - tezdeɣ tteslit-is *(tanzeɣt d yisem)

*G.M:*

** Deg wussan-a, ad d-teḍfer temsirtt nniḍen ideg ara d-nefk tigmuẓarin n ddeqs n temsertiyin**.

Sadaq Bendali

*https://sadbendali.blogspot.com/2021/01/timsertiyin-yemgaraden.html*


Addad: anamek, tawuri d talɣa

*Send ad nekcem di tekti n waddad, yessefk ad nẓer d akken yerza kradet tɣawsiwin. D tamara ad tent-nissin ad d-nehder fell-asent. Ha-tent-a: anamek, tawuri akked talɣa.*## Anamek:

Addad, d tagnit ideg yezmer yisem ad yili. Ma nesla kan i wawal “addad” tettas-aɣ-d tikti n ususru, imi annect-a yerza “asenṭeq”. Amgired ger waddaden ilelli d umaruz send ad iban di talɣa d twuri n wawal, yettban-d deg ususru.

Addad ilelli, d tagnit ideg ulac acuddu ger yisem d kra n wawal nniḍen i yeḍfer. Md:

- Abuqal yerreẓ. Da, isem “abuqal”, yella deg waddad ilelli, ulac kra n wawal t-yezwaren.

- Yura uneɣmas amagrad. Da, isem "amagrad", xas yella yisem zdat-s, ur yuriz ara ɣur-s deg ususru, tella tesgunfut gar-asen.

Addad amaruz, d tagnit ideg yettili yisem yurez (icudd) deg ususru ɣer wawal i yeḍfer, i yesmed. Md:

Yerreẓ ubuqal. Da, isem “ubuqal”, yella deg waddad amaruz. Mi ara d-nɣer tafyirt, yettban-aɣ-d am wakken d yiwen wawal aɣezfan – yerreẓubuqal, ulac tasgunfut gar-asen.

Yura uneɣmas amagrad. Da, isem "amagrad", yella umyag "yura" zdat-s, yurez ɣur-s deg ususru, ulac tasgunfut gar-asen.

### Tawuri:

Tawuri n yisem, d amahil-is di tefyirt (ayen ixeddem deg-s). Llant aṭas tegnatin ideg yezmer ad yili ama deg waddad ilelli ama deg waddad amaruz. S waya, ad negzu d akken llant twuriwin n yisem i t-yettarran deg waddad ilelli akked tid i t-yettarran deg waddad amaruz. Tid yerzan addad amaruz, llant ukkuẓet (04) tgejdanin, d tid ideg yettili yisem:

a. d asemmad n umigaw (asegzay):

- Yenfel wasif.

- Teqqur tala.

b. d asemmad anezɣan (s tenzeɣt):

- Ixeddem deg yiḍ kan.

- Yettmeslay am uwessar.

c. d asemmad arusrid (s tenzeɣt “i”):

- Ibudd ungal-is i yinelmaden.

- Efk-as amur-is i teqcict.

d. d asemmad agucclan (n yisem, n umqim, n yiglem…):

- Yuɣ-d asegzawal n Tmaziɣt.

- Neswa wid n tala (aman n tala).

- Yuba, amenzu n twacult.

### Talɣa:

Akken nwala i usawen, tawuri n yisem (neɣ asenfal-is), d nettat i d-yemmalen ma ad yili deg waddad amaruz neɣ deg yilelli. Mi neẓra tawuri n yisem di tefyirt, yerna iban-aɣ-d waddad ilaqen ma d ilelli neɣ d amaruz, ad d-naweḍ ɣer talɣa. Da ara nẓer amek i ilaq ad yaru yisem: ma tbeddel talɣa-s d tira-s neɣ ala. Tuget n yismawen ttbeddilen deg waddad amaruz maca llan wid yettɣimin akken llan xas deg waddad amaruz i llan. Tamentilt (ahat) d tazmert ur zmiren ara ad beddlen, ulamek. Annect-a yerza tasnalɣa n yisem d tjerrumt. Ta d tizlit nniḍen.

#### Tamawt:

Tikwal, nsell i ddeqs n yiselmaden, qqaren: isem-a ur yesɛi ara addad amaruz. Nekk, ttwaliɣ d akken tuget n yismawen sɛan sin waddaden: ilelli d umaruz. Yeqqim-d kan ad d-nini ma ma ibeddel neɣ ur ibeddel ara deg waddad amaruz.

Daɣen, tasureft, i nezmer ad naf deg usentel-a n waddaden, llan ddeqs yismawen, d irmeskilen n waddad. Akka i asen-neqqar. Imedyaten: Iran, Alaska, Usetralya.

* I usilqey di twuriwin i d-yettaken addad ilelli Neɣ amaruz, yelha ma yuɣal umdan ɣer temsirin nniḍen i yellan deg ublug "tutlayt-inu."

Sadaq Bendali

*https://sadbendali.blogspot.com/2021/01/addad-anamek-tawuri-d-tala.html*


Tadiwennit d uselmad, amaru, amedyaz Malek Ḥudd

*Qqaren-as Malek Houd, ilul deg At Mlikec, yezdeɣ deg Tezmalt. D aselmad n tutlayt tamaziɣt (taqbaylit) seg 1995 almi 2019, aseggas ideg yewwi tastaɣt-is, yexdem azal n 42 yiseggasen deg tudert-is. D amedyaz, d amaru diɣen, dima s tutlayt tamaziɣt taqbaylit.***Acu i ak-yeǧǧan ad tkecmeḍ annar n tira d tmedyazt ? Melmi i tebdiḍ ? **

Tira n tmedyezt bdiɣ-tt seg zik, mi lliɣ akken qqareɣ deg uɣerbaz alemmas, Lliɣ imiren ttaruɣ-tt s tutlayt n Voltaire (Tafransist). Almi d iseggasen n 70 i bdiɣ ttaruɣ isefra-inu s Teqbaylit.**Tuget n tmedyazt-ik ɣef wacu i tt-txedmeḍ ? Acu n usentel ideg tettafeḍ iman-ik ? **

Isefra-inu tezzin, tuget deg-sen ɣef yisental i uran yimedyazen n ddunit fell-asen am yiɣeblan n ddunit, tayri, aglam n umdan d ugama maca nekk uriɣ aṭas ɣef tnegmit n tmagit tamaziɣt. Tikwal ad bduɣ asefru ɣef tayri, ɣer taggara ad d-afeɣ iman-iw ttaruɣ ɣef tmentilt tahaggart, dagi bɣiɣ ad d-iniɣ Tamaziɣt i bɣan ad tt-snegren cwiṭ cwiṭ wigi akka i yettcaxen ɣef yimal-nneɣ.**Acḥal n yedlisen i d-tessuffɣeḍ? **

Uriɣ ṭam (8) n yidlisen. Umuɣ d wa :

Idlisen-inu i d-yeffɣen llan ass-a deg ssuq d wi: Ammud n tmedyazt: “** Asirem yessaramen**”;

**;**

*Tamacahut n udrar aberkan***Tizlit tuḥzint n yimattaren n Teqsebt d Yasmina tamecṭuḥt yenɣa baba-s”**(d tasuqilt); Ammud n tmucuha d temɛayin; Ammud n tullisin: “

**”; Ammud n tullisin: “**

*Timsirin n yiḍ***Ammud n tmedyazt wis sin: “**

*Terẓeg n tament”;*

**Tilelli ur telli"**;**Ccḍeb akked yiẓuran**(d unga). Llan daɣen yidlisen, heggan fukken maca urɛad d-ttwaẓergen: ammud n tmedyezt “

**”, ammud n tmedyezt: “**

*Tijmilin**” akked yiwen n usefru n 1007 yifyar, yis-s rriɣ tajmilt i umaru aneɣmas, ameɣnas Ṭahar Ǧaɛut, fell-as yeɛfu yerḥem: “*

**Tirwayin****”.**

*D tarẓagant am yilili*Xeddmeɣ diɣen iẓeḍwan n wawalen inmudag (mots croisés). Deg yiseggasen 2000, 2001, 2002 yal ass n Larebɛa aɣmis “Le Matin” yessufuɣ-iyi-d yiwen n uẓeṭṭa n wawalen inmudag d yiwen n “Frawal” (mot caché) s Teqbaylit.

**Neẓra belli aṭas warrazen iseklanen i d-tḥellaḍ; ttxil-k, mmeslay-aɣ-d fell-asen**

**Anida i nezmer ad naf idlisen -ik?**

Yezmer ad ilin deg Tizi ma tnudaḍ akken i ilaq. Llan diɣen deg Zzayer, Bgayet, Aqbu, Tazmalt...

**Acu n ssenf n yedlisen i tḥemmleḍ ad teɣreḍ ?**

**Anwa amedyaz i wumi tselleḍ neɣ teqqareḍ isefra-ines ?**

**Anwa aḥric n tira ideg tettafeḍ iman-ik, tamedyazt neɣ tullisin?**

**Imeɣriyen-ik, acu ḥemmlen ad ɣren seg wayen tettaruḍ ?**

**Amek tettwaliḍ idles-nneɣ ass-a, ɣef wakken yella zik (tallit n lḥers)?**

**Wissen imal n Tmaziɣt di tmurt-nneɣ amek ara yili?**

**Tteffɣen-d ddeqs n yedlisen s Tmaziɣt taggara-a, acu ara d-tiniḍ deg wannect-a?**

**Neẓra akken tesεiḍ ablug "aghucaf", rezzun-d ɣur-s yimeɣriyen?**

**Acu ara d-tiniḍ i wid ixeddmen ɣef Tmaziɣt s tutlayin-niḍen?**

D ayen yelhan. Acimi ? Kra n Yicinwaten kkan kra n yiseggasen deg tmurt-nneɣ, lemden taqbaylit. Imḍebbren-a nneɣ ɣas nettwaḥkem nnig n 14 n leqrun, ɛedzen ar ass-a ad lemden tutlayt tamezwarut n tmurt : Tamaziɣt (Taqbaylit). I wakken ad ḥsun d acu i nebɣa nekkni s Yimaziɣen, tuwi-d ad naru iḍrisen-a s tutlayin i fehmen am Tefransist, Taɛrabt, Taneglizit… Ɣas akka, ar tura sɛuẓẓgen, ttaken-d lwi cwiṭ cwiṭ kan. Diɣen kra n yiḍrisen ussnanen, mazal ar ass-a ur nessaweḍ ara ad ten-naru s tutlayt-nneɣ, nessexdam tutlayin i ɣ-yeǧǧan maca asentel yerza dima Tamaziɣt.

**Yella wacu d-tettheggiḍ ɣer sdat (isenfaren) ?**

Yella wayen i d-iheyyan meɛna mazal ur d-yeffiɣ ara. Kraḍ wammuden n tmedyezt fukken aṭas aya, maca wissen melmi ara d-ffɣen. Deg uqerruy-iw itezzi wungal wis sin, wissen anwa ass ara ɛeddiɣ ad t-bduɣ…

**D acu i d-asirem-inek ?**

Asirem-iw mačči d awezɣi. Ssarameɣ ad dduklen Leqbayel ɣef wayen akk i aɣ-yesdduklen am tutlayt, idles, amezruy, insayen, JSK… Ma neddukel ayen akk nessaram ad d-yeɛjel. Ssarameɣ Tamurt n Leqbayel ad taf iman-is, ad tḍebber ɣef yiman-is, ad texdem deg tal taɣult ayen ara yeffɣen fell-as i wakken timsal ad ddunt akk akken i tent-yebɣa wul… Aqbayli.

**Acu ara tiniḍ deg ublug tutlayt-inu i iqedcen ɣef yidles ?**

Awal nniɣ-t-id deg yiwet n tdiwennit ur cfiɣ anwa aɣmis i d-tedda : «Zik neqqar win yebɣan Tamaziɣt, yissin tira-s ». Tura mi ggten wid i tt-yeqqaren, wid i tt-yettarun, tuwi-d fell-aneɣ ad nbeddel tanfalit-a ara nerr akka : « Win yebɣan Tamaziɣt, yeldi ablug » akken ad sfaydin yinelmaden akked d wid iḥemmlen taɣuri.

Llan tura ddeqs n yiblugen i iqeddcen akken ad yennerni yidles amaziɣ, gar-asen ablug «Tutlayt-inu» i yekkaten ad yessiweḍ yiwen n yizen i Yimaziɣen akken ma llan : « Seḥbibrem ɣef tutlay-nwen, ala kunwi i tesɛa ma tebɣam ad d-teqqim ur tettaɣ ara abrid n nnger » (ɣef yiqerray n wid ur tt-nebɣi ara).

**S wacu ara twessiḍ ilmeẓyen n wass-a i iqeddcen ɣef tutlayt-nneɣ ?**

Ad asen-iniɣ afud igerrzen. Ad rreɣ tajmilt dagi i kra n win yettawin Tamaziɣt deg wul-is, yexdem fell-as mebla kra n lemzeyya, imeɣnasen imezwura i yerẓan asalu deg uḥuddu n tutlayt-nneɣ akken ad teǧǧuǧǧeg, ad tecbu tutlayin yettazzalen deg umaḍal. Ilemẓiyen yukin, s ttawilat d wallalen atraren n tura am internet, tasenselkimt, zemren ad xedmen leɛǧeb, ad fken afud ameqqran i wayen akk yerzan Tamaziɣt (Taqbaylit). Nekk, umneɣ yis-sen, d akud ara iyi-yefken lḥeqq.

**Awal-ik n taggara ?**

Ssarameɣ tiririt i d-rriɣ ɣef waṭas n tuttriwin-inem ad teddu deg lebɣi n yimeɣriyen n ublug Tutlayt-inu. Ad snemmreɣ kra n win yerran tanfalit-a «Leɛtab ur yettwaḥsab» d ayla-s. Teɣzi n tudert i yiblugen am wi akked d wid iqeddcen fell-asen.

Azulen.

Tadiwennit, texdem-itt

*Farida Cebbiri*

*Tutlayt-inu*


Asfugel n yennayer deg yiwet si tuddar n Leqbayel

**Tiɣilt Meḥmud, d yiwet n taddart gar tudrin n Leqbayel n Mεatqa. D isem-is i d nneεt-is, d tiɣilt iqublen Ǧerǧer. Tuska-d deg unẓul n Tizi-Uzzu, zzint-as-d ddeqs n tudrin. At Zmenzar d Wat Ddwala si tama n ugafa, Amecras seg unẓul, At Ɛebdelmumen seg usammer, ma d Ssuq n Letnuyen seg umalu.**

**Amenzu n yennayer, ass yifen akk ussan**

Imezdaɣ n taddart, am yal aseggas. sfuglen yennayer ass-nni n sem 15 yennayer 2021. Tameɣra teḍra deffir tejmilt i as-yuɣalen i Racid Wahab ilemẓi i yeɣlin di tefsut taberkant. S wakka i d-yella ufraq ger snat tedyanin: tin n lqerḥ d tin n tumert.

Ddeqs n yinebgawen i d-yerzan ɣer Tiɣilt n Meḥmud ; imura d yimedyazen, tiddukliwin n tlawin n tudrin tiǧiratin (tisednan n Yicerqiyen, tullas n Yiɣil n Teqḍibin d tid n At Zεim).

**Idles, taẓuri, tinḍi d tgella n lejdud?.**

Mi d-leḥqen yimezdaɣ d yinebgawen n lḥerma, ufan-d tazeqqa teqεed, twenneε tegnit. Timzikent i d-yellan d tamesbaɣurt, ddeqs tɣawsiwin i d-yersen, ayen akk i icudden ɣer tgemmi d yedles aqbayli, ass-nni yella.Taqendurt n Leqbayel si yal ssenf, ifecka n tfellaḥt, afexxar, imɣan n teẓgi, tifelwiyin n usuneɣ, idlisen d-wwin yimyura. Rnu tibaqiyin n tgella d wučči n yimezwura-nneɣ: aɣrum n bibras, aɣrum n uḥray, sfenǧ d seksu... Llan daɣen kra n yisufar n ulawi n Leqbayel.

**Amezruy, tamussni d yisefra**

Akken kan yekfa wučči, imdanen zzin-d d agraw, yal yiwen yuɣ amkan-is yeqqim. Tameɣra tebda s usarag ɣef yennayer d uwitay i icudden ɣur-s. Syin yendeh wurar n lxalat n taddart "itri n ssbaḥ *, ssut ḥninen, d yimeslayen yezzuzunen.

Tamedyazt ula d nettat tesεa adeg di tmeɣra; isefra iqburen d yisefra itraren, ciṭ seg yimezdaɣ, ciṭ seg yinebgawen i d-yusan. Akken ara naf daɣen, ccna atrar sɣur yilmeẓyen n taddart, d nutni i d-yernan ccbaḥa d sser i tmeɣra. Ass qrib ad yekfu, d lawan n umsudeɣ n tmuda (défilé de mode), tiḥdayin s teqnedyar n Leqbayel, zzint-d i tqaεet.**Asdukel n yiɣallen ger yilmeẓyen d useqqamu n taddart**

Aseqqamu n taddart d yilmeẓyen, d nutni i d tasga uɣur nettwali. Ass-nni llan ɣer tama-nneɣ, mudden-d afus n lemεawna deg useddu d ucebbeḥ n tegnit, mugren inebgawen i d-yusan, qublen-ten s leqder d tumert meqqren. Yal yiwen deg-sen yeẓra taεkemt yersen ɣef tuyat-is, yerfed-itt akken i ilaq.

Inebgawen, imezdaɣ ččan, swan, lxir yugar. Lweεda teqqim-d, mačči tabaqit neɣ snat, ssuffɣen-tt yilmeẓyen ɣer lǧameε d tɣiwant. Tameɣra, tekfa tameddit n wass s wurar, ccḍa d teɣratin. Imezdaɣ d yinebgawen nnejmaεen s ixxamen-nsen, udmawen-nsen tdel-iten teḍsa d tumert.*Farida Cebbiri*

*Tutlayt-inu*

*https://sadbendali.blogspot.com/2021/01/asfugel-n-yennayer-deg-yiwet-di-tuddar.html*


Tarrayt n usileɣ n yimyagen isuddimen

Akken i t-id-nefka d tamawt di temsirt yezrin, asileɣ n umyag asuddim, iḍerru-d ilmend n yisekkilen n tazwara n ufeggag n umyag amenzu. Wa seg yiwet tama, si tama nniḍen, yezmer daɣen ad yili wassaɣ akked umḍan i ila umyag amenzu neɣ win ansi ara d-yili usuddem. Ha-tent-a ihi tegnatin n usuddem amek i d-ttilint:

Deg usuddem n uswaɣ:

S uzwir "s":

Zdat yiwet tergalt, md: sbedd, si bedd.

Zdat yiwet tergalt iwumi tekkes tussda, md: sdegdeg, si ddegdeg.

S uzwir "sse":

Zdat snat tergalin, md: ssexser, si xser.

Zdat tergalt tussidt, md: sseddu, si ddu.

S uzwir "ssu" neɣ “ssi”:

Zdat tergalt tussidt, yiwet tsawalt, sin yimesla, md: ssuṭṭeḍ, si ṭṭeḍ.

S uzwir "ssi": Zdat teɣri "a" n umyag amagnu, tamlellit s teɣri "i", md: ssimes, si ames.

S uzwir "ss":

Zdat teɣri "i", tamlellit n teɣri tis snat deg umyag n tɣara, md: ssiwzel, si iwzil.

Zdat teɣri "e", md: ssens, si ens.

Deg usuddem n umyaɣ:

S uzwir "m":

zdat yiwet tergalt, md: mzelli, si zelli.

S uzwir "mye":

Zdat snat tergalin, ugar n yiwet tsawalt, md: myenqab, si nqeb.

Zdat tergalt tussidt, md: myezzu, si zzu.

S uzwir "my":

Zdat teɣri "a", "i" neɣ "u", md: myaɣ (si aɣ), myili (si ili), uɣal (myuɣal).

S uzwir "myu":

Zdat teɣri yezwaren targalt tussidt, tamlellit, md: issin, si myussan.

Deg usuddem n uttwaɣ:

S uzwir "ttu":

zdat yiwet tergalt, md: ttubehdel, si behdel.

S uzwir "ttwa":

Zdat snat tergalin, md: ttwakreb, di kreb.

Zdat yiwet tergalt tussidt, md: ttwaqqes, si qqes.

S uzwir "ttw":

Zdat teɣri, md: ttwagem, si agem.

S uzwir "mm":

Zdat teɣri "e", yiwet tsawalt, md: mmečč, si ečč.

Deg usuddem n talɣiwin tuddisin:

S umata, asileɣ n talɣiwin tuddisin, iḍerru-d akken i d-iḍerru usileɣ n talɣiwin tiḥerfiyin.

Tamsirt, yessewjed-itt-id Sadeq Bendali

*https://sadbendali.blogspot.com/2021/02/tarrayt-n-usile-n-yimyagen-isuddimen.html*


Imyagen isuddimen, d acu-ten?

**Amyag, yettili d amenzu neɣ d asuddim. Amyag amenzu, d win ur d-nettusuddem ara seg umyag nniḍen. Tirgalin n ufeggag-is, d nitenti i d aẓar, ur nezmir ad nekkes yiwet seg-sent. **

Amyag asuddim, yusa-d seg wawal nniḍen. Deg ufeggag-is, rnan-d ɣur-s yisekkilen akken ad as-fken anamek nniḍen i umyag. D ayen iwumi neqqar amatar. Imyagen isuddimen d wi:

### Aswaɣ:

Deg unamek, amigaw, yettili d tamentilt n tiḍri n tigawt ara yexdem wayeḍ, d netta i t-yerran ad yexdem tigawt. Asileɣ n uswaɣ, yettili s tmerniwt n yiwen seg yizwiren-a: s, ss, sse, ssu. Ha-ten-a kra yimedyaten:

sɣer, yettusuddem seg umyag ɣer.

ssendeh, yettusuddem-d si ndeh.

ssulleɣ, yettusuddem si lleɣ.

ssiweḍ, yettusuddem-d si aweḍ.

* Deg umedya-a wis 4, tella temlellit n teɣri a i yuɣalen d i.

### Amyaɣ:

Deg unamek, amigaw yerza sin yidisan, yal wa yexdem tigawt i wayeḍ: myexdamen tigawt.

Asileɣ n umyaɣ, yettili s tmerniwt n yiwen seg yizwiren-a: my, mye, myu, m. Ha-ten-a kra yimedyaten:

myaf, yettusuddem seg umyag af.

myegzam, yettusuddem-d si gzem.

myukkas, yettusuddem si kkes.

myussan, yettusuddem si issin.

mxatal, yettusuddem-d si xatel.

* Deg yimedyaten 2, 3, 4, 5 tella temlellit.

### Attwaɣ:

Deg unamek, amatar udmawan n umyag attwaɣ yeftin, yerza win iɣef teḍra tigawt, yesεa azal n usemmad usrid.

Asileɣ n uttwaɣ, yettili s tmerniwt n yiwen seg yizwiren-a: ttu, ttwa, ttw, mm. Ha-ten-a kra yimedyaten:

ttumudd, yettusuddem seg umyag mudd.

ttwazdeɣ, yettusuddem-d si zdeɣ.

ttwali, yettusuddem si ali.

mmels, yettusuddem si els.

* Deg umedya wis 4, tella temlellit.

## Talɣiwin tisuddimin tuddisin:

Llan kra yimyagen ttemlilint deg-sen snat talɣiwin n usuddem, neqqar-asen imyagen isuddimen uddisen. S wakka, ad naf llant kradet talɣiwin tisuddimin tuddisin, ha-tent-aya:

**Aswaɣ n umyaɣ:**

ssemyuɣal: yusa-d seg umyaɣ "myuɣal" i d-yettusuddmen seg umyag amenzu "uɣal"

ssemyegzam: yusa-d seg umyaɣ "myegzam" i d-yettusuddmen seg umyag amenzu "gzem"

**Amyaɣ n uswaɣ:**

msengar: yusa-d seg uswaɣ "ssenger" i d-yettusuddmen seg umyag amenzu "nger"

myesgan: yusa-d seg uswaɣ "sgen" i d-yettusuddmen seg umyag amenzu "gen"

**Attwaɣ n uswaɣ:**

ttusiweḍ: yusa-d seg uswaɣ "ssiweḍ" i d-yettusuddmen seg umyag amenzu "aweḍ"

ttwasgen: yusa-d seg uswaɣ "sgen" i d-yettusuddmen seg umyag amenzu "gen"

Tamawt:

Asuddem n yimyagen, iḍerru-d ilmend n yisekkilen n tazwara n ufeggag n umyag amenzu. Annect-a, ad ten-nwali s telqey di temsirt "asileɣ n yimyagen isuddimen "ara d-iḍefren ta.

Tamsirt, yessewjed-itt-id Sadeq Bendali

*https://sadbendali.blogspot.com/2021/02/imyagen-isuddimen-d-acu-ten.html*


Ismawen n umyili (timarewt) II

# Aḥric wis II: Inumak n yismawen n timarewt (n umyili):

Timarewt neɣ amyili d assaɣ i yettilin ger yiεeyyalen n yiwet twacult tameẓyant neɣ tameqqrant. D ayen i d-tesseggray tlalit neɣ tisulya deg yiwet twacult neɣ ɣur-s. Assaɣ-a yettili s wudem usrid neɣ d arusrid. S wakka, nettaf imdanen i d-yuɣen aẓar di twacult, zdin-ten yidammen yid-s akked wid i d-ikecmen tawacult uɣen-d aẓar si twacult nniḍen war ma zdin-ten yidammen.

### a. Ismawen n yiεeyyalen i zdin yidammen:

- baba: d argaz i yi-d-yesεan.
- jeddi: d argaz i d-yesεan baba neɣ yemma.
- gma: d aqcic i d-yesεa baba d yemma, i d-yesεa baba d tmeṭṭut-is tayeḍ neɣ i d-tesεa yemma d urgaz-is wayeḍ (i tuɣ send baba neɣ deffir-s)
- dadda: d gma-s n baba neɣ zemreɣ daɣen ad t-iniɣ i gma ameqqran fell-i.
- mmi neɣ memmi: d aqcic i d-sεiɣ.
- mmi-s n mmi: d aqcic i d-yesεa mmi.
- mmi-s n yelli: d aqcic i d-tesεa yelli.
- mmi-s n gma: d aqcic i d-yesεa gma.
- ayyaw: d aqcic i d-tesεa uletma maca nezmer ad t-nini i win i d-tesεa twellit-nneɣ.
- mmi-s n uletma: d aqcic i d-tesεa uletma, d ayyaw.
- mmis n yelli: d aqcic i d-tesεa yelli.
- εemmi: d gma-s n baba.
- xali: d gma-s n yemma.
- mmi-s n εemmi: aqcic i d-yesεa εemmi.
- mmi-s n xali: d aqcic i d-yesεa xali.

### b. Ismawen n yiεeyyalen i d-yuɣen aẓar di twacult nniḍen:

- argaz: d win tuɣ tmeṭṭut.
- amɣar: d baba-s n urgaz n tmeṭṭut.
- aḍewwal: d argaz yuɣen yelli neɣ d baba-s n tmeṭṭut-iw.
- argaz n εemmti: d argaz yuɣen εemmti.
- tameṭṭut n εemmi: d tameṭṭut yuɣ εemmi.
- argaz n yemma: d argaz i tuɣ yemma send ad tt-yaɣ baba neɣ deffir-s.
- tameṭṭut n baba: tameṭṭut nniḍen n baba maca mačči d yemma.
- alwes: d gma-s n urgaz n tmeṭṭut.
- tanuḍt: d tameṭṭut n gma-s n urgaz n tmeṭṭut.
- aslif: d argaz n uletma-s n tmeṭṭut-iw.
- arbib: d mmi-s tmeṭṭut neɣ mmi-s urgaz si tsulya tamezwarut.
- mmi-s n ulwes: d mmi-s n gma-s n urgaz.
- mmi-s n telwest: d mmi-s n uletma-s n urgaz.
- iken: d gma i d-tesεa yemma yid-i deg yiwen wass.
- takna (1): d uletma i d-tesεa yemma yid-i deg yiwen wass.
- takna (2): d tameṭṭut tis 2 i yuɣ urgaz n tmeṭṭut, ttidirent yid-s deg yiwen wakud.
- mmi-s n takna: d wi i d-tesεa takna.

Tamsirt i d-yessewjed S.Bendali

https://sadbendali.blogspot.com/2021/02/ismawen-n-timarewt-n-umyili.html


Ismawen n timarewt (n umyili) - I

**Ismawen n timarewt, rzan imeslaḍen n twacult d yimdanen ilan assaɣen n umyili gar-asen.**

Aṭas seg-sen, ur sεin ara tiɣri tamezwarut neɣ "t" n wunti akken seεεun yismawen n yimdanen (imugna). Isem n timarewt d ameskil, ila snat tewsatin (amalay, unti) d sin yimḍanen (asuf, asget). Kra deg-sen udfen-d si tutlayt taεrabt, am: jeddi, εemmi, xali. Ismawen-a, nezmer ad ten-nebḍu ɣef sin yimuren:

- Wid yerzan imdanen i d-yuɣen aẓar di twacult, zdin-ten yidammen yid-s.

- Wid i d-ikecmen tawacult uɣen-d aẓar si twacult nniḍen

- Wid yerzan imdanen i d-yuɣen aẓar di twacult, zdin-ten yidammen yid-s.

- Wid i d-ikecmen tawacult uɣen-d aẓar si twacult nniḍen

### Umuɣ n yismawen n timarewt neɣ n umyili:

#### a. Ismawen n wid yezdi uẓar (i zdin yidammen):

- baba/ibabaten, yemma/tiyemmatin.
- jeddi/ijedditen, jida/tijidatin neɣ setti/tisettitin.
- gma/ayetma, ayetmaten, atmaten; uletma/yessetma, tiyessetmatin.
- dadda/idaddaten, nanna/tinannatin
- mmi neɣ memmi/arraw, yelli/yessi, tiyessetmatin.
- mmi-s n mmi/arraw n mmi, yelli-s n mmi/yessis n mmi.
- mmi-s n yelli/arraw n yelli, yelli-s n yelli/yessi-s n yelli.
- mmi-s n gma/arraw n gma, yelli-s n gma/yessis n gma.
- ayyaw/ayyawen, tayyawt/tayyawin.
- mmi-s n uletma/arraw n uletma, yelli-s n uletma/yessi-s n uletma.
- mmi-s n mmi/arraw n mmi, yelli-s n mmi/yessis n mmi.
- mmi-s n yelli/arraw n yelli, arraw n yelli/yessis n yelli.
- εemmi/εmumi, εemti/εmumati.
- xali/xwali, xalti/xwalati.
- mmi-s n εemmi/arraw n εemmi, yellis n εemmi/yessis n εemmi.
- mmi-s n xali/arraw n xali, yelli-s n xali/yessis n xali.

#### b. Ismawen n wid ur yezdi uẓar (ur zdin yidammen):

- argaz/irgazen, tameṭṭut/tilawin.
- amɣar/imɣaren, tamɣart/timɣarin.
- aḍewwal/iḍewlan, tislit/tislatin.
- * argaz n εemmti/irgazen n εmumati (n εemmti!).
- * tameṭṭut n εemmi/tilawin n εmumi (εemmi!)
- * argaz n yemma/irgazen n yemma!
- * tameṭṭut n baba/tilawin n baba.
- - alwes/ilewsan, talwest/tilewsatin
- * tanuḍt/tinuḍatin.
- aslif/islifen, taslift/tislifin.
- arbib/irbiben, tarbibt/tirbibin.
- mmi-s n ulwes/arraw n ulwes, yelli-s n ulwes/yessi-s n ulwes.
- mmi-s n telwest/arraw n telwest, yelli-s n telwest/yessi-s n telwest.
- * iken/akniwen.
- * takna/takniwin.
- mmi-s n takna/arraw n takna, yelli-s n takna/yessi-s n takna.

#### Timawin:

1. Ismawen "argaz n εemmti, argaz n yemma", ur sεin ara talɣiwin n wunti.

2. Ismawen tameṭṭut n εemmi, tameṭṭut n baba, tanuḍt, ur sεin ara talɣiwin n umalay.

3. Ismawen "iken, takna", ad d-yili fell-asen usegzi ugar di temsirt i d-iteddun i yerzan inumak n yismawen n timarewt.

Tamsirt i d-yessewjed S.Bendali

*https://sadbendali.blogspot.com/2021/02/ismawen-n-timarewt-n-umyili.html*